title: Uuskumma

text: Uuskumma on suora käännös englanninkielisestä termistä ”new weird”, joka muodostui Britanniassa vuonna 2003 tarkoittamaan fantasiakirjallisuuden alalajia, jolle tyypillisenä pidetään ennen kaikkea kokeellisuutta, genrerajojen rikkomista ja pyrkimystä korkeakirjalliseen ilmaisuun. Nuoren genren nimi ja rajat eivät kuitenkaan ole täysin vakiintuneet. Vuodesta 2006 alkaen Suomessa on hieman suppeammassa mielessä käytetty myös lähitermiä reaalifantasia.


title: Uuskumma

text: Uuskumma-suuntauksen perustajana voidaan pitää englanninkielisen termin tunnetuksi tehnyttä kirjailija China Miévilleä. Hän määritteli oman tuotantonsa uuskummaksi ('new weird') vuonna 2003. Käsitteen syntyyn vaikutti saman vuoden huhtikuussa TTA Pressin keskustelupalstalla käyty ajatustenvaihto, johon osallistui myös useita muita brittiläisiä ja amerikkalaisia tieteis- ja fantasiakirjailijoita, muun muassa Jeff VanderMeer, Jeffrey Ford ja M. John Harrison. Uuskumman tunnusmerkillisinä teoksina pidettiin julkisuudessa Miévillen "Perdido Street Stationia", VanderMeerin "Pyhimysten ja mielipuolten kaupunkia", K. J. Bishopin "The Etched Cityä" ja Steph Swainstonin "Kuolemattomien kaartia".


title: Uuskumma

text: Uuskumman edeltäjäksi voidaan nimetä tieteiskirjallisuutta 1960-luvulla ravistellut New Wave, ’uusi aalto’, jonka edustajiin lukeutuvat muun muassa M. John Harrison ja Norman Spinrad. Tämäkin liike sai alkunsa Britanniasta ja tähtäsi vanhojen kaavojen rikkomiseen. Tarkoitus oli tieteiskirjallisuuden konkreettisten kielikuvien kautta luodata ihmistä ja tätä ympäröivää maailmaa tabuja kaihtamatta ja ennen kaikkea aikuista yleisöä ajatellen. Uuskummaa skandaalinkäryisempi New Wave kuihtui jo 1970-luvun alkuvuosina, mutta raivasi kokeellisemmalle spekulatiiviselle fiktiolle tietä valtavirtaan.


title: Uuskumma

text: Kriitikko Toni Jerrman (2005) mainitsee uuskumman merkitsevän kielen ja kerronnan monimuotoisuutta. Uuskumma on häilyvä ja ongelmallinen käsite, koska limittyminen muiden lajityyppien kanssa kuuluu uuskumman perusolemukseen. Monet kirjailijat sanoutuivatkin termistä irti jo sen syntyvaiheessa, ja ilmeisen harva nykykirjoittaja on erityisen hanakka kutistamaan tuotantoaan ja lukijakuntaansa epämääräisellä lokeroinnilla.


title: Uuskumma

text: Suomeen uuskumman käsitettä on juurruttanut Jukka Halmeen toimittama "Uuskummaa?" -antologia (2006), johon on kerätty ja suomennettu novelleja new weird -liikkeen perustajilta sekä muilta englantilaisen kielialueen fantasiakirjailijoilta, esimerkiksi Gene Wolfelta, Kelly Linkiltä ja Margo Lanaganilta. Samansuuntaisen tyylilajin eräät suomalaiset edustajat ovat kutsuneet itseään reaalifantastikoiksi. Reaalifantasian ”avoimen koulukunnan” loi vuonna 2006 neljän kotimaisen kirjailijan ryhmä, Pasi Ilmari Jääskeläinen, Anne Leinonen, Juha-Pekka Koskinen ja J. Pekka Mäkelä. Reaalifantastikkojen mukaan genrerajoista vapautuminen mahdollistaa fantastisten ja muiden epäsovinnaisten ainesten sulauttamisen arkitodellisuuden kuvaukseen.


title: Uuskumma

text: Reaalifantastikkojen lisäksi moni muu suomalainen kaunokirjailija on kirjoittanut kirjallisuutta, jota voisi sanoa uuskummaksi. Esimerkiksi Leena Krohn on palkittu, ”omintakeisen ja tunnistettavan äänen” omaava fantasiakirjailija, jonka novellit lähestyvät filosofista esseetä ja romaanit novellikokoelmaa. Hänelle tyypillistä on myös nykyihmisen kohtaamien ongelmien käsittely fantasian, yliluonnollisten ja tieteiskirjallisten vertauskuvien kautta. Samoin Johanna Sinisalo ”kulkee proosatuotannossaan pitkälti omia polkujaan raja-aidoista piittaamatta”, luoden uutta kaupunkilaista tarustoa arkisiin ympäristöihin. Myös Tiina Raevaaran tuotantoa on luonnehdittu uuskummaksi. Nuortenkirjallisuudessa uuskummallista kerrontaa edustaa Sari Peltoniemen teospari "Suomu" (2007) ja "Hämärän renki" (2010).


title: Housujärvi

text: Housujärvi tarkoittaa seuraavia asioita:


title: Pauliina Kokkonen

text: Pauliina Kokkonen (s. 23. tammikuuta 1981, Järvenpää) on suomalainen laulunopettaja ja laulaja.


title: Pauliina Kokkonen

text: Kokkonen on Scandinavian Music Group -yhtyeen taustalaulaja. Hän on kiertänyt yhtyeen mukana keikoilla vuonna 2007 julkaistua "Missä olet Laila?" -levyä seuranneesta kiertueesta lähtien. Vuodesta 2008 Kokkonen on ollut yhtyeen virallinen jäsen. Hän laulaa taustoja yhtyeen levyillä "Missä olet Laila?", "Palatkaa Pariisiin!", "Näin minä vihellän matkallani" ja "Manner (albumi)".


title: Pauliina Kokkonen

text: Kokkonen kuului myös viisihenkiseen a cappella -lauluryhmään Viisi.


title: Pauliina Kokkonen

text:
Lisäksi Kokkonen on vuodesta 2012 tehnyt folkahtavaa poprokkia Pauliina Kokkonen & Veljet-kokoonpanon kanssa. Yhtyeen kappaleet ovat säveltänyt Pauliina Kokkonen ja sanoituksia
ovat Pauliinan lisäksi kirjoittaneet mm. Kauko Röyhkä ja Kyösti Salokorpi. Yhtyeen kappaleista Lintu lentää pian pois oli vuonna 2013 taustamusiikkina Klikkaa mua-sarjan 7. jaksossa.


title: Pauliina Kokkonen

text: Pauliina Kokkonen on Scandinavian Music Groupin laulajan Terhi Kokkosen nuorempi sisar. Heillä on myös vanhempi sisar, näyttelijä Minna Puolanto.


title: Pauliina Kokkonen

text: Pauliina vierailee myös Olavi Uusivirran kappaleella "Tuhat vuotta sitten".


title: Korvajärvi

text: Korvajärvi tarkoittaa seuraavia asioita:


title: NASDAQ-100-indeksi

text: NASDAQ-100-indeksi on yhdysvaltalainen pörssi-indeksi, jossa on mukana sata suurinta NASDAQissa olevaa yritystä. Sitä ei pidä sekoittaa Nasdaq Composite -indeksiin, johon kuuluvat kaikki Nasdaqin lähes 3000 yritystä, ja jota seurataan mediassa useammin kuin Nasdaq-100 -indeksiä.


title: NASDAQ-100-indeksi

text: Kaikki Nasdaq-johdannaiset kuten optiot, futuurit ja pörssinoteraatut rahastot (ETF) perustuvat NASDAQ-100:een.


title: NASDAQ-100-indeksi

text:
Viisi suurinta osaketta Nasdaq-100:ssa edustavat noin 40% koko indeksistä.
Nämä ovat Apple, Google, Microsoft, Amazon ja Facebook, ja toukokuussa 2017 niiden osuus oli 42%. Suurimmat 25 yhtiötä edistavat 72% koko indeksistä.


title: Työväenmusiikki

text: Työväenmusiikki on vasemmiston useimmiten poliittista musiikkia ja osa poliittista työväenkulttuuria. Työväenlaulut ottavat sanoillaan yleensä kantaa politiikkaan. Vanhaan työväenmusiikkiin kuuluvat myös marssit. Työväenmusiikin juuret ovat Ranskan suuren vallankumouksen yhteydessä syntyneeseen vallankumoukselliseen musiikkiin.


title: Työväenmusiikki

text: Näkyvin osa työväenmusiikkia ovat taistelulaulut eli työväenmarssit.


title: Työväenmusiikki

text: Kuuluisin työväenmusiikin sävelmä on Kansainvälinen-marssi. Alkuperäiset sanat teki Eugène Pottier 1871 ja sävelmän Pierre Degeyter 1888. Suomeksi laulun käänsivät sosialistit Otto Wille Kuusinen, Yrjö Sirola ja Sulo Wuolijoki 1905 ja siitä tuli nopeasti tunnettu.


title: Työväenmusiikki

text: Muita kuuluisia sävelmiä on punalippua ylistävä "Bandiera Rossa". Laulun tekstin laati Carlo Tuzzi vuonna 1908 kahteen lombardialaiseen kansanlauluun.


title: Työväenmusiikki

text: Itäsaksalainen Hanns Eisler sävelsi työväenmusiikkia yhteistyössä Bertolt Brechtin kanssa tämän kirjoittamiin teksteihin.


title: Työväenmusiikki

text: Suomessa työväenlauluja on laulettu 1800-luvun loppupuolelta asti. Jo rekilauluihin ja arkkiveisuihin sisältyi useita työväenlauluja. Aluksi esiintyivät lähinnä kuorot ja torvisoittokunnat, ja myöhemminkin kuorolaulu on ollut suosittua. Laulujen sanat olivat joko korkean aatteellisia (esim. Antti Törneroosin kirjoittama ja Oskar Merikannon säveltämä "Työväen marssi") tai kuvauksia työväen kurjuudesta. Juho Ernst Kujala julkaisi vuonna 1907 kokoelman kuplettityylisiä köyhälistölauluja. Lauluja omaksuttiin myös Venäjältä, Saksasta ja muista työväenliikkeen vahvoista maista.


title: Työväenmusiikki

text: Suomen ensimmäinen painettu työväenlaulujen kokoelma "Työväen laulukirja" ilmestyi vuonna 1900. Se sisälsi yksitoista laulua. Teoksesta tehtiin myöhemmin laajennettuja uusia versioita, joita vuoteen 1920 mennessä oli painettu yli 200 000 kappaletta.


title: Työväenmusiikki

text: Sisällissodan aikoihin kehittyi runsaasti lisää työväenmusiikkia, ensimmäiseksi vankileirilauluja. Vuoden 1918 jälkeen työväenliikkeen sekä sosialidemokraattisella että kommunistisella haaralla kehittyi kisällilaulujen eli päivänpoliittisten pilkkalaulujen perinne. Kommunistien laulut saivat paljon vaikutteita Neuvostoliitosta. Kisällilaulu eli kukoistuskauttaan 1950-luvulla.


title: Työväenmusiikki

text: 1960-luvun lopulla ja 1970-luvulla työväenlaulut olivat jälleen suosittuja nuorison vasemmistolaistumisen myötä. Vanhoista työväenlauluista tehtiin uusia levytyksiä. Kaj Chydenius, Eero Ojanen ja muut säveltäjät tekivät uutta yhteiskunnallista musiikkia.


title: Työväenmusiikki

text: Tunnetuin suomalainen työväenlaulujen esittäjä on ollut Reijo Frank, joka on esiintynyt myös ulkomailla. Suomalaista työväen musiikkikulttuuria ovat tutkineet erityisesti Pekka Gronow, Ilpo Saunio ja Timo Tuovinen sekä vuonna 1979 perustettu Maailman musiikin keskus (vuoteen 1991 Työväenmusiikki-instituutti).


title: Työväenmusiikki

text: Työväen musiikkikulttuurin vaalijana on Tampereella toimiva, vuonna 1920 perustettu Suomen Työväen Musiikkiliitto (STM). Liitto julkaisee "Työväen Sävel" -lehteä (perustettu vuonna 1926, aiempi nimi "Työväen Musiikkilehti") ja järjestää leirejä ja koulutustilaisuuksia laulajille ja soittajille. STM:n puheenjohtajana toimii nykyisin Jaana Palanterä ja sen kunniapuheenjohtajana on entinen kansanedustaja Pentti Lahti-Nuuttila (SDP).


title: Frederick Nutter Chasen

text: Frederick Nutter Chasen (1896 Norfolk–1942 merellä Singaporen edustalla) oli englantilainen eläintieteilijä.


title: Frederick Nutter Chasen

text: Chasen työskenteli Norwich Museumissa 1919–1921 yhteistyössä Frank Leneyn kanssa. Tammikuussa 1921 hänet nimitettiin "Raffles Museum"in apulaiskuraattoriksi Singaporeen ja 1932 museon johtajaksi. Hän toimi johtajana kuolemaansa saakka. Hän seurasi virassa Cecil Boden Klossia.


title: Frederick Nutter Chasen

text: Chasen julkaisi runsaasti tieteellisiä kirjoituksia ja tiedonantoja Malesian linnuista. Vuonna 1936 hän julkaisi, yhdessä Herbert Christopher Robinsonin kanssa, kolmannen osan teoksesta "The Birds of the Malay Peninsula", ja neljännen osan yksin vuonna 1939. Chasenin ehkä merkittävimmät kirjoitukset olivat kuitenkin luettelot Malesian linnuista ja nisäkkäistä ("Handlists of Malaysian Birds and Mammals"), jotka hän julkaisi "Bulletin of Raffles Museum"-sarjassa (numerot 11/1935 ja 15/1940).


title: Frederick Nutter Chasen

text: Chasen nimesi ja kuvaili linnuista muun muassa jaavantyllin ("Charadrius javanicus") ja yhdessä Klossin kanssa siporanpöllösen ("Otus mentawi"). Nisäkkäistä hän nimesi ainakin kolme liito-oravalajia: sipurasaarenliiturin ("Hylopetes sipora"), jaavanliiturin ("Hylopetes bartelsi") ja mentawainliiturin ("Iomys sipora"), viimeksi mainitun yhdessä Klossin kanssa.


title: Frederick Nutter Chasen

text: Chasen kuoli laivan upottua sotatoimissa pian lähtönsä jälkeen lähellä Singaporea.


title: Marissa Tait

text: Marissa Tait (s. 27. toukokuuta 1979 San Diego, Kalifornia, Yhdysvallat) on yhdysvaltalainen näyttelijä. Hän näytteli Rebecca 'Becky' Moore -nimistä hahmoa saippuasarjassa Kauniit ja rohkeat tuotantokausilla 1999–2000.


title: Hardstyle

text: Hardstyle on elektronisen tanssimusiikin tyylilaji, joka on sekoitus hard trancea sekä hardcore- ja ravemusiikkia. Hardstyle on hard dancen alalaji. Sille on gabberin tapaan tyypillistä äänekäs tasatahtia lyövä "säröistetty" bassorumpu, mutta on tempoltaan sitä huomattavasti hitaampaa ja melodisempaa, yleensä noin 140-150 bpm. Tunnettuja hardstylea edustavia yhtyeitä ja artisteja ovat muun muassa Zatox, Headhunterz, Wildstylez, Atmozfears, Brennan Heart sekä Noisecontrollers.


title: Hardstyle

text: Hardstyle on kehittynyt hard trancesta sekä gabber- ja ravemusiikista. Hardstyle on saanut myös vahvoja vaikutteita hard housesta ja jumpstylestä. Hardstylen uskotaan syntyneen Alankomaissa, missä järjestettiin ensimmäinen hardstyle-tapahtuma vuonna 1999 mutta juontaa juurensa kuitenkin Italian niemimaalle ja vuoteen 1998. Myös Melbourne Shuffle liitetään yleensä Hardstyle-musiikkiin.


title: Hardstyle

text: Nykyisin suurimmat hardstyle-tapahtumat ovat Alankomaissa järjestettävät Defqon.1 ja Qlimax. Defqon.1 on tanssimusiikkifestivaali, joka pidetään vuosittain Biddinghuizenissa, Hollannissa. Defqon.1-festivaalia organisoi yritys nimeltään Q-dance. Se keskittyy soittamaan rankempaa elektronista tanssimusiikkia: genrejä kuten Hardstyle, Jump, Hard Trance ja Hardcore.


title: Hardstyle

text: Ensimmäinen Defqon.1 -festivaali pidettiin vuonna 2003, ja sen suosio on kiihtyvässä nousussa. Vuonna 2007 kaikki 30 000 lippua myytiin 90 minuutissa.


title: Cecil Boden Kloss

text: Cecil Boden Kloss (1877–1949) oli englantilainen eläintieteilijä.


title: Cecil Boden Kloss

text: 1900-luvun alussa Kloss liittyi amerikkalaisen luonnontieteilijän William Louis Abbottin seuraan tutkimaan Aandamaanien ja Nikobaarien saariston eläimistöä. Vuodesta 1908 alkaen hän työskenteli Herbert Christopher Robinsonin alaisuudessa Kuala Lumpurin museossa. Vuosina 1923–1932 Kloss toimi "Raffles Museum"in johtajana Singaporessa.


title: Cecil Boden Kloss

text: Kloss nimesi ja kuvaili useita uusia nisäkäslajeja ja joitakin uusia lintulajeja, kuten vietnamintimalin ("Jabouilleia danjoui") yhdessä Robinsonin kanssa ja siporanpöllösen ("Otus mentawi") yhdessä Frederick Nutter Chasenin kanssa.


title: Cecil Boden Kloss

text: Klossin kunniaksi on nimetty useita kasvi- ja eläinlajeja, muun muassa pikkuharjakotka ("Spilornis klossi").


title: Hard NRG

text: Hard NRG on elektronisen tanssimusiikin tyylilaji. Hard NRG on myös hard dancen alalaji. Hard NRG muistuttaa eniten hard housea. Kuten muutkin hard dancen alalaijit, myös hard NRG on tasatahtista. Hard NRGssä on hardcoren verrattuna enemmän mm. sähköistä säröä, joka muistuttanee hieman säröisten äänten takia myös freeformia. Nopeus on suunnilleen 160-180 bpm. Suomen tunnetuin hard NRG -DJ on kansainvälisestikin tunnettu DJ Proteus.


title: Heikki Jussila (jääkäri)

text: Heikki Jussila (14. kesäkuuta 1887 Haukipudas - 7. marraskuuta 1941) oli suomalainen jääkärimajuri. Hänen vanhempansa olivat maanviljelijä Matti Jussila ja Maria Kristiina Jämsä. Hänet vihittiin avioliittoon vuonna 1920 Nanni Olga Marttilan kanssa.


title: Heikki Jussila (jääkäri)

text: Jussila kävi kansakoulun, maamieskoulun ja Haapaveden kansanopiston vuosina 1908–1909 sekä suoritti yksityisesti viidennen luokan vuonna 1925 ja seitsemännen luokan vuonna 1935 Oulun yhteislyseossa. Hän suoritti sotilasohjaajakurssit vuosina 1921, 1922 ja 1923 ja taktiikan soveltamiskurssin vuonna 1925 sekä komentajakurssin vuonna 1928 Suojeluskuntain päällystökoulussa.


title: Heikki Jussila (jääkäri)

text: Jussila oli mukana jääkärien värväystoiminnassa ennen liittymistään itsekin vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 21. helmikuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin pataljoonan täydennysjoukkoon 17. joulukuuta 1916, josta hänet komennettiin Saksan yleisesikunnan järjestämille räjäytyskursseille. Takaisin komppaniaansa hän palasi 20. toukokuuta 1917.


title: Heikki Jussila (jääkäri)

text: Jussila saapui takaisin Suomeen (Vaasaan) vänrikiksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin joukkueenjohtajaksi 1. Jääkärirykmentin 1. jääkäripataljoonan 3. komppaniaan ja osallistui sisällissodan taisteluihin Lempäälässä ja Säiniöllä sekä Viipurissa.


title: Heikki Jussila (jääkäri)

text: Jussila palveli sisällissodan jälkeen joukkueenjohtajana Kaartin jääkäripataljoonan 4. komppaniassa. Armeijasta hän erosi 2. syyskuuta 1918 ja liittyi Suojeluskuntajärjestöön ja hänet sijoitettiin 15. marraskuuta 1918 alkaen paikallispäälliköksi Haukiputaan suojeluskuntaan, mistä hänet määrättiin 1. huhtikuuta 1920 alkaen sotilasohjaajaksi Oulun suojeluskuntapiiriin. Hän hoiti useasti Oulussa piiripäällikön tehtäviä kunnes 1. joulukuuta 1925 hänet nimitettiin edellä mainittuun tehtävään. Armeijassa hän oli komennettuna 5. maaliskuuta 1937 – 4. maaliskuuta 1938 Keski-Suomen rykmentissä, missä hän toimi aluksi aliupseerikoulun johtajana ja hoiti 1. tammikuuta 1934 alkaen 2. pataljoonan komentajan tehtäviä.


title: Heikki Jussila (jääkäri)

text: Jussila osallistui talvisotaan Oulun suojeluskuntapiirin päällikkönä ollen samalla myös Oulun lohkon komentajana. Myöhemmin hän toimi Kymijokilaakson linnoitustöiden suunnittelijana ja Osasto Jussilan komentajana Utin lohkolla ja myöhemmin Uuraan alalohkolla. Vielä talvisodan lopulla hänet siirrettiin kenttälinnoitustöiiden johtajaksi Säkkijärvelle.


title: Heikki Jussila (jääkäri)

text: Välirauhan aikana hän toimi Hangon lohkolla Prästkullan alalohkon komentajana, mistä hänet siirrettiin Oulun suojeluskuntapiirin komentajaksi ja toimi komentajana aina jatkosodan puhkeamiseen saakka. Jatkosodan puhjettua hänet komennettiin ensin 3. divisioonan ja divisioona J:n erikoiskäyttöön, josta hänet siirrettiin komentajan viransijaiseksi Jalkaväkirykmentti 53:n 2. pataljoonaan. Lopulta hänet siirrettiin komentajaksi Sissipataljoona 3:een ja osallistui taisteluihin Kiestingissä ja Sohjanassa, missä hänen kohtalokseen tuli kaatua taistelussa 7. marraskuuta 1941. Hänet haudattiin Oulun sankarihautaan.


title: Korvajärvi (Jalasjärvi)

text: Korvajärvi on pieni järvi Kurikan kunnassa, entisen Jalasjärven kunnan länsiosan Korvajärvenkylässä. Pinta-alaa järvellä on 0,73531 neliökilometriä, ja se on Kyrönjoen valuma-alueen 18. suurin järvi. Järven eteläosassa sijaitsee uimaranta. Korvajärven rannalla on viisi loma-asuntoa (vuonna 2005).


title: Korvajärvi (Jalasjärvi)

text: Lähellä järven länsi- ja pohjoisrantaa sijaitsee turvetuotantoalueita. Tuotantoalueiden ja järven välissä on metsäinen suojavyöhyke, joka vähentää tuotantoalueilta tulevia pölyhaittoja.


title: Teppo Kivelä

text: Teppo Jaakko Samuli Kivelä (s. 8. lokakuuta 1967 Espoo) on suomalainen entinen jääkiekkohyökkääjä, joka uransa aikana pelasi kymmenen kauden ajan SM-liigassa kaikkiaan neljässä joukkueessa. Lisäksi Kivelä pelasi kuuden kauden ajan ulkomailla Ruotsin, Italian ja Tanskan sarjoissa.


title: Teppo Kivelä

text: Kivelä aloitti liigauransa kaudella 1984–1985 Jokereissa. Pelejä kertyi 11 ja niissä yksi maali ja yksi syöttö. Myös seuraava kausi kului Jokereissa, kunnes Kivelä kaudeksi 1986–1987 siirtyi I-divisioonaan Hämeenlinnan Pallokerhoon. Joukkue ylsi liigakarsintaan, mutta liigapaikka aukesi vasta seuraavalla kaudella, silloin suoraan ilman karsintoja. Kivelä oli HPK:n näiden kahden divisioonakauden yksi tärkeimmistä pelaajista ja teki 77 ottelussa 134 tehopistettä.


title: Teppo Kivelä

text: Kivelä jatkoi HPK:ssa myös liigassa, kaikkiaan neljän kauden ajan 1988–1992, ja sama tehokkuus jatkui: 171 runkosarjaottelussa tehopisteitä merkittiin 87 + 164 = 251. HPK jäi silti ilman mainittavaa menestystä lukuun ottamatta kautta 1990–1991, jolloin se voitti pronssia ja Kivelä sai parhaalle pistemiehelle myönnetyn Veli-Pekka Ketola -palkinnon. Kolmella viimeisellä HPK-kaudellaan Kivelä toimi joukkueen kapteenina. HPK-kausien jälkeen Kivelä pelasi liigassa kaksi kautta HIFK:ssa ja kaksi Ässissä ennen siirtymistään ulkomaille. Viimeisetkään liigavuodet eivät olleet Kivelälle henkilökohtaisesti huonoja, mutta HPK-aikojen tehopisteisiin hän ei enää yltänyt.


title: Teppo Kivelä

text: Kaudeksi 1996–1997 Kivelä siirtyi Ruotsin Elitserieniin Brynäsin joukkueeseen kolmeksi kaudeksi. Vielä ennen uransa päättymistä Kivelä pelasi yhden kauden Italiassa HC Milanon joukkueessa ja kaksi kautta Tanskan pääsarjassa Herning IK:n joukkueessa.


title: Teppo Kivelä

text: Pelaajauransa jälkeen Kivelä on muun muassa valmentanut HPK:n A-junioreita ja italialaista HC Pustertal-Val Pusteriaa, HC Neumarktia ja Graz 99ersseja


title: Nordqvist

text: Nordqvist Oy on suuri suomalainen teenvalmistaja ja -maahantuoja, joka on toiminut vuodesta 1979.


title: Nordqvist

text: Yritys harjoittaa teen maahantuontia, sekä tukku- ja vähittäiskauppaa. Yrityksellä on toimitilat Nurmijärvellä, jossa teen maahantuonnissa ja prosessoinnissa tyoskentelee noin 20 henkilöä.


title: Nordqvist

text: Nordqvistilla on klassikkojen (kuten Earl Grey) lisäksi omia, hedelmillä ja kukkasilla maustettuja teelaatuja (kuten Karibian Aurinko ja Keisarin Morsian). Perinteisen mustan teen lisäksi Nordqvist pakkaa nykyisin vihreää ja valkoista teetä sekä rooibosta ja hedelmähaudukkeita. Nordqvistin suosituin maustettu teelaatu on Keisarin Morsian. Nordqvistin Joulutee oli mukana "Kuningaskuluttajan" jouluteetestissä, jossa se valittiin parhaaksi.


title: Nordqvist

text: Yritys noudattaa eettisiä periaatteita eli valvoo tuottajatilojen olosuhteita. Kotimaassa sen eettisyys ilmenee muun muassa vajaakuntoisten työllistämisenä.


title: Mortal Kombat 4

text: Mortal Kombat 4 on Midway Gamesin kehittämä ja julkaisema taistelupeli. Peli on Mortal Kombat-sarjan viides peli, joka julkaistiin vuonna kolikkopelinä ja myöhemmin myös Game Boy Color, Nintendo 64 ja PlayStation -konsoleille sekä Windowsille. Mortal Kombat 4 oli sarjan ensimmäinen 3D-grafiikkaa käyttävä peli. Pelissä on 16 ottelijaa.


title: Sister Psyche

text: Sister Psyche on kuvitteellinen supersankari City of Heroes-universumissa. Sister Psychen ensiesiintyminen tapahtui City of Heroes-sarjakuvan ensimmäisessä numerossa.


title: Witchblade

text: Witchblade on yhdysvaltalainen Top Cow Productionsin julkaisema sarjakuvasarja. Sarja alkoi vuonna 1995 ja kotimaassaan se jatkuu yhä. Suomessa Witchbladea julkaisi Egmont Kustannus vuosina 1999–2004. Witchbladen ovat kehittäneet Marc Silvestri, David Wohl, Brian Haberlin, Christina Z ja Michael Turner.


title: Witchblade

text:
Witchblade kertoo newyorkilaisesta poliisinaisesta Sara Pezzinistä. Hän on työssään kovapintainen eikä kaihda rankempiakaan otteita, mutta on silti varsin oikeudenmukainen. Sattumien kautta Sara päätyy parinsa Michael Yeen kanssa eräänä iltana hylättyyn Rialton teatteriin - paikkaan, jossa muuan pörssihai Kenneth Irons järjestää koetilaisuuden Witchbladen, mystisen taikavoimia omaavan hansikkaan, käytöstä. Ironsin haave on nimittäin jo kauan ollut hallita hansikkaan mittaamattomia voimia, mutta Witchblade päättää itse, kenen kosketusta se tottelee ja siksi Irons yrittää löytää hansikkaan voimia hallitsevan avustajan. Sara saa Witchbladen haltuunsa, mutta hänen parinsa menettää henkensä tulitaistelussa. Sara vierastaa hansikasta, koska sillä selvästi on oma tahto, mutta Witchblade on valinnut Saran ja hänen on vain opittava elämään sen kanssa.
Oman sarjansa lisäksi Sara Pezzini ja Witchblade ovat toimineet cross-over-pareina muun muassa "Tomb Raider" -sarjan Lara Croftin ja "The Darkness" -sarjan Jackie Estacadon kanssa. Lara Croft esiintyikin sarjakuvahahmona ensimmäisen kerran juuri Sara Pezzinin kanssa Witchbladen sivuilla, ennen kuin muutamaa vuotta myöhemmin sai oman lehtensä. Naiskaksikko seikkaili debyyttinsä jälkeen vielä muutaman kerran yhdessä. Jackie Estacadoa sen sijaan on nähty Sara Pezzinin parissa useamminkin.


title: Sean Garrett

text: Sean Garrett (s. 30. maaliskuuta 1979 Atlanta, Georgia, Yhdysvallat) on yhdysvaltalainen laulaja, lauluntekijä ja musiikkituottaja.


title: Kelly Preston

text: Kelly Preston (oik. Kelly Kamalelehua Palzis, s. 13. lokakuuta 1962 Honolulu, Havaiji) on yhdysvaltalainen näyttelijä ja entinen malli.


title: Kelly Preston

text: Preston syntyi Honolulussa vuonna 1962. Hänen äitinsä Linda Carlson työskenteli terveyskeskuksen hallinnoijana ja isä puolestaan työskenteli maatalousfirmassa, mutta kuoli Prestonin ollessa kolmevuotias. Prestonin äiti meni uusiin naimisiin Peter Palazisin, joka työskenteli henkilökohtaisena ohjaajana, kanssa. Palazis myös adoptoi Prestonin. Preston kasvoi Havaijilla, mutta asui 15 kuukautta Irakissa viisivuotiaana ja myöhemmin myös Australiassa. Australiassa asuessaan Preston kävi Pembroken koulua Adelaidessa. Myöhemmin hän kävi Punahou koulua ja opiskeli draamaa ja teatteria Etelä-Kalifornian yliopistossa.


title: Kelly Preston

text: Preston oli naimisissa Kevin Gagen kanssa vuosina 1986–1988. Sittemmin hän tapaili muun muassa Charlie Sheenia ja George Clooneyta ennen kuin meni naimisiin näyttelijä John Travoltan kanssa syksyllä 1991. He ovat kumpikin skientologeja. Pariskunta on saanut kolme lasta, mutta esikoispoika Jett kuoli 16-vuotiaana epileptiseen kohtaukseen perheen loma-asunnolla Bahamalla tammikuussa 2009.


title: Kelly Preston

text: Preston on osallistunut skientologiaan liittyvän Citizens Commission on Human Rightsin eli CCHR:n toimintaan. Järjestö vastustaa psykiatrian väärinkäytöksiä. Hän oli vieraana ruotsalaisen Kommittén för mänskliga rättigheterin vuosipäivillä 2007 Kirstie Alleyn ja Priscilla Presleyn kanssa, ja CCHR on myöntänyt hänelle kunnianosoituksen toiminnastaan, kuten lakiehdotuksista lääkärien lapsille määräämien pillereiden vaaroista tiedottamisesta vanhemmille.


title: Kelly Preston

text: Preston päätyi 14-vuotiaana median pariin, kun eräs muotivalokuvaaja huomasi hänen kykynsä. Pari vuotta myöhemmin sama kuvaaja auttoi Prestonia pääsemään televisiomainoksiin ja muihin pikkurooleihin. Samalla Preston teki mallintöitä vuoteen 1983 asti, jolloin hän ryhtyi täysipäiväiseksi näyttelijäksi.


title: Kelly Preston

text: Elokuvarooliensa lisäksi Preston on myös esiintynyt Maroon 5 -yhtyeen ”She Will Be Loved” -kappaleen musiikkivideolla.


title: Live at the Rainbow

text: Live at the Rainbow on Iron Maidenin livevideo, joka julkaistiin toukokuussa 1981. Videonauha äänitettiin 21. joulukuuta 1980 ja se oli Iron Maidenin ensimmäinen videojulkaisu. Nauha julkaistiin VHS:nä ja Betamaxina (vain Japanissa). Nauha sisältää myös aikaisempia Iron Maidenin konsertteja kitaristi Adrian Smithin kanssa.


title: Live at the Rainbow

text: Konsertti on myös "The Early Days" -DVD:n ensimmäisellä levyllä.


title: Video Pieces

text: Video Pieces on Iron Maidenin toinen videojulkaisu, joka julkaistiin vuonna 1983 VHS:nä, Betamaxina, LaserDiscinä ja Japanissa ainoastaan VHD:nä. Julkaisu sisältää neljä Iron Maidenin videota. Julkaisun kansi ei sisältänyt yhtyeen maskotin Eddien kuvaa.


title: HR 8799

text: HR 8799 eli HD 218396 on Pegasuksen tähdistössä oleva 129 valovuoden päässä oleva valkea tähti. Siltä on suoraan valokuvattu kolme massiivista eksoplaneettaa, jotka ovat enimmäkseen kaasumaisia jättiläisplaneettoja kaukana keskustähdestään. HR 8799:llä on ympärillään myös pölyrengas. Planeetat kiertävät pölyrenkaan sisäpuolella.


title: HR 8799

text:
HR 8799:n näennäinen kirkkaus on 5,964, eli käytännössä se ei näy paljain silmin. Tähden spektrityyppi on A5V, eli se on tyypillinen valkea pääsarjan tähti.
HR 8799 on Gamma Doradus-tyypin muuttuja nimellä "V342 Pegasi". Etäisyys parsekeina 39 +-1.
Absoluuttinen kirkkaus 2,99, väri-indeksi B-V 0,234. Pintalämpötila 7 170 - 7 347 kelviniä. Luminositeetti 4,9 Aurinkoa. Arvioitu massa 1,5 ± 0,3 auringon massaa, säde 1,6 auringon sädettä. Tähti pyörii melko nopeasti: sen pyörimisnopeus näkösäteen suunnassa "v sin i" on noin 45 km/s. Tähden ikä on noin 60 eli välillä 30-160 miljoonaa vuotta. Tähden metallipitoisuus [Fe/H] on −0,47.


title: HR 8799

text:
Tähden pölyrenkaan sisäreuna on noin 75 AU:n päässä tähdestä.
Pölyrengas on massiivisimpia tunnettuja 300 valovuoden säteellä Maasta. Tähdeltä on kuvattu kolme eksoplaneettaa, jotka koostuvat pääosin kaasusta ja ovat eksoplaneetoiksikin massiivisia. Planeetat näkyvät lähi-infrapunakuvissa pisteinä. Planeettojen nimet ovat etäisyysjärjestyksessä HR 8799 d, HR 8799 c ja HR 8799 b. Planeettojen massat ovat noin 5-13 Jupiterin massaa. Uloin planeetta kiertää juuri Kuiperin vyöhykettä vastaavan pölykiekon sisäpuolella 64 AU:n etäisyydellä. Pölykiekon sisäreunahan on 74 AU:n etäisyydellä. Vertailun vuoksi, jos oletetaan, että keskustähti on 4,9 kertaa kirkkaampi kuin Aurinko, Neptunuksen lämpötilaa vastaava etäisyys on HR 8799:lle noin 66 AU.


title: HR 8799

text: Planeetat löytyivät Havaijin Gemini- ja Keck-teleskoopeilla, joissa oli käytetty ilmakehän häiriöitä korjaavaa adaptiivista optiikkaa. Planeetat näkyvät, koska ne ovat niin suuria ja niin kaukana keskustähdestään.


title: HR 8799

text: Pian alkuperäisen löydön jälkeen kanadalais-amerikkalainen tutkijaryhmä sovelsi uutta kuvankäsittelyalgoritmia Hubble-avaruusteleskoopin NICMOS-kameralla vuonna 1998 muuta tutkimusta varten otettuihin kuviin, ja planeetta HR 8799 b saatiin näkyviin myös niistä. Näistä kuvista saatu tieto HR 8799 b:n liikkeestä tukee alkuperäisiä havaintoja. Sittemmin HR 8799 b on havaittu myös kuvista, jotka otettiin tähteä ympäröivän pölykiekon tutkimiseen Havaijin Mauna Kealla sijaitsevasta Subaru-teleskoopilla vuonna 2002.


title: HR 8799

text:
Näiden planeettojen olemassaolo saattaa olla haaste nykyiselle kasautumisteorialle, jonka mukaan planeetat syntyivät pienemmistä kappaleista kasautumalla. Kasautumisteorian mukaan ensin olisi syntynyt törmäilevistä asteroideista kivinen ja jäinen ydin, joka kasvettuaan kyllin suureksi olisi alkanut kerätä kaasua ympärilleen ja olisi syntynyt enimmäkseen kaasusta koostuva planeetta.
Jättisuuret kaasuplaneetat saattavat kertoa, että ainakin joissain tilanteissa kiekkoepävakaisuusteoria selittää planeettojen syntyä paremmin. Kiekkoepävakaisuuteoriassa Aurinkoa ympäröivässä sumussa syntyy tiivistymiä, jotka kutistuvat oman painovoimansa ansiosta kaasuplaneetoiksi.


title: Behind the Iron Curtain

text: Behind the Iron Curtain on Iron Maidenin videojulkaisu vuodelta 1984. Video julkaisuformaatit olivat VHS, Betamax, Laserdisc ja VHD. Videolla on materiaalia yhtyeen konsertista Itä-Eurooppasta vuonna 1984. Esiintymispaikat olivat Unkarista, Puolasta ja Jugoslaviasta. Video sisältää kaksi musiikkivideota "Powerslave"-albumilta, kaksi live-esiintymistä ja yhtyeen jäsenten haastattelun.


title: Behind the Iron Curtain

text: Videolla on MPAA-ikäraja ja on 30 minuuttia pitkä. 60 minuutin julkaisu on "Live After Deathin" toisella DVD:llä.


title: Erik Domaschke

text:
Erik Domaschke (s. 11. marraskuuta 1985 Leipzig) on Saksassa syntynyt jalkapalloilija, joka muutti neljävuotiaana Ranskaan. Hän on 177 cm pitkä ja painaa 70 kg. Tällä hetkellä Domaschke pelaa Bayer 04 Leverkusenissa.
Hän on pelipaikaltaan maalivahti.


title: Tintín Márquez

text: Tintín Márquez (s. 7. tammikuuta 1962) on espanjalainen jalkapallovalmentaja ja entinen keskikenttäpelaaja.


title: Tintín Márquez

text: Márquez aloitti jalkapalloilijan uransa piskuisessa barcelonalaisseura FC Martinencissa, josta siirtyi 1980 RCD Espanyolin organisaatioon. Hän pelasi seurassa uransa menestyksekkäimmät vuodet. Uransa ensimmäiset vuodet hän vietti lainalla CE Sababellissa ja CE Sant Andreussa. Kaikkiaan hän kantoi Espanyolin peliasua kuuden kauden ajan Espanjan pääsarjassa. 29 liigamaalia viimeistelleen Márquezin ikimuistoisimpiin otteluihin kuuluu hattutempun iskeminen 5–3 derbyvoitossa FC Barcelonasta.


title: Tintín Márquez

text: Espanyol eteni 1988 UEFA Cupin finaaliin asti, mutta seuran silloinen päävalmentaja Javier Clemente ei antanut Márquezille peliaikaa finaalissa ja kauden päätteeksi 26-vuotias keskikenttäpelaaja jätti seuran. Uransa viimeiset kuusi kautta Márquez pelasi Segunda Divisiónissa UE Figueresin paidassa.


title: Tintín Márquez

text: Márquez aloitti valmennusuransa vuonna 1997 Espanjan kolmanneksi ylimmällä sarjatasolla pelanneessa CE Europassa. Márquez nousi otsikoihin, kun piskuinen seura voitti itsensä FC Barcelonan Katalonian Cupissa 1997/98. Saman kauden jälkeen hän palasi takaisin RCD Espanyoliin siirtyen seuran nuorisovalmentajaksi.


title: Tintín Márquez

text: Valmennettuaan kuuden kauden ajan Espanyolin junnuja ja reservijoukkuetta, hän nousi lopulta vuonna 2004 ykkösjoukkueen kakkosvalmentajaksi. Hän toimi kakkosvalmentajana neljä kautta Miguel Ángel Lotinan ja Ernesto Valverden alaisuudessa. Yhteistyön suurin saavutus oli Copa del Reyn voitto kaudella 2005/06 Lotinan toimiessa päävalmentajana.


title: Tintín Márquez

text: Toukokuussa 2008 Márquez nousi vihdoin Espanyolin päävalmentajaksi Valverden lähdettyä Kreikkaan.


title: Tintín Márquez

text: Kausi päävalmentajana ei kuitenkaan sujunut positiivisissa merkeissä. Kehnot otteet ovat pudottaneet seuran kauas kärjestä. Lopulta seurajohto sai tarpeekseen ja 13. kierroksella kärsitty 0–1 kotitappio sarjanousija Sporting Gijónille jäi Márquezin viimeiseksi otteluksi Espanyolin peräsimessä.


title: Tintín Márquez

text: Lokakuussa 2009 hän palasi valmennustehtäviin siirryttyään Segunda Divisiónissa pelaavan CD Castellónin päävalmentajaksi. Márquezin pesti päättyi potkuihin huhtikuussa 2010.


title: Tintín Márquez

text: Heinäkuussa 2012 Márquezista tuli Belgian 2. divisioonassa pelaavan KAS Eupenin päävalmentaja. Espanjalainen luotsasi Eupenin kaudella 2012/13 sarjassa kahdeksanneksi. Kaudella 2013/14 Eupen sijoittui sarjassa toiseksi, mutta nousi pääsarjaan kariutui nousukarsintasarjaan. Márquez jätti seuran maaliskuussa 2015.


title: Tintín Márquez

text: Kesällä 2017 Márquez palasi valmennustehtäviin Sint-Truidense VV:n päävalmentajana. Pesti päättyi kuitenkin potkuihin vain 53 päivää nimityksen jälkeen. Taustalla olivat erimielisyydet seurajohdon kanssa.


title: Shavo Odadjian

text: Shavars "Shavo" Odadjian (s. 22. huhtikuuta 1974) on yhdysvaltalaisen System of a Downin basisti, joka asuu tällä hetkellä Los Angelesissa.


title: Shavo Odadjian

text: Shavarsh Odadjian syntyi 22. huhtikuuta vuonna 1974 Armenian pääkaupungissa Jerevanissa. Shavon ollessa viisivuotias, hän muutti perheensä kanssa Roomaan pakoon kotimaansa levottomuuksia. Shavon äiti oli maisteri ja yliopisto-opettaja, joka halusi taata pojalleen mahdollisimman hyvän lapsuuden. Pian perhe muutti Yhdysvaltain Hollywoodiin saatuaan Yhdysvaltain kansalaisuuden.


title: Shavo Odadjian

text: Kouluaikana Shavo solmi tärkeitä, sittemmin kestäviksi osoittautuneita ystävyyssuhteita muttei vielä tutustunut niihin kavereihin, joiden kanssa hän nousisi maailmanmaineeseen. "Meikäläisellä on Vahe-niminen frendi, jonka olen tuntenut ekasta luokasta lähtien", Shavo on kertonut. "Ja Jackin ja Manolyn kanssa pyörin edelleen. Ne jätkät ansaitsee tulla mainituiksi. Voin luottaa heihin ihan täysin ja uskoa heidän huostaansa vaikka mimmifrendini." Shavo ei kouluaikana ollut bändikaverinsa Serj Tankianin tapaan mikään älykkö, eikä varsinaisesti koulua oikein rakastanutkaan.


title: Shavo Odadjian

text: Shavon varhaisin musiikillinen muisto oli se, kun hän näki Kissin tv:stä 1970-luvun lopulla. Kissin musiikki tarjosi Shavolle pakotien kovasta todellisuudesta, sillä sopeutuminen LA:n elämänmenoon tuotti vaikeuksia. Myöhemmin hän on kuvaillut naapurustoaan 'hirveäksi'. Samassa paikassa sijaitsi Shakeyn pizzapaikka, huoramotelli ja strippiklubi. Shavon asuinkortteli sijaitsi kolmen jengin reviirirajlla: Se oli armenialaisjengin, elsalvadorilaisjengin ja valkoisten jengin raja-aluetta. Shavo erosi muista kavereistaan siinä, ettei häntä kiinnostanut tapella, tai seisoa kadunkulmassa huitomassa jengimerkkejä ohikulkijoille. Hän mieluummin harrasti skeittaamista ja kuunteli musiikkia. Shavon kaikki kaverit kuitenkin kuuluivat jengeihin, mutta eivät suostuneet ottamaan Shavoa mukaansa, vaikka kuinka hän olisi halunnut. Shavo oli silloin vaikutuksille alttiissa iässä ja olisi halunnut kuulua porukkaan, mutta hänen kaverinsa kielsivät häntä tulemasta. Heidän mielestään hänen kaltaisensa tyypin ei olisi hyvä pyöriä jengeissä.


title: Shavo Odadjian

text: Shavolle selvisi varsin nopeasti, ettei hänen kotikaupunkinsa katuja ollut kivetty kullalla. Kun Shavoa vietiin aamuisin kouluun, hän ihmetteli usein, minkä takia naiset päivystivät kadun varressa vähäpukeisina puoli kahdeksan aikaan aamulla. Myöhemmin kahdeksan vuoden iässä ensikosketuksensa seksiin: hän oli lasketellut skeittilaudalla motellihuoneen ikkunan ohi ja pysähtynyt kuultuaan sisältä outoja ääniä, ja kurkistaessaan sisään hän oli nähnyt prostitoidun työntouhussa. Shavo kommentoi asiaa: "Olin ihan äimänä, koska se oli ihan oikeaa liveseksiä! Kelasin, että mitä helvettiä äijä oikein puhisee. Aikooko se tappaa mimmin vai mitä."


title: Shavo Odadjian

text: Shavo kokeili marihuanaa ensimmäisen kerran 21-vuotiaana lukio-opintojensa loppupuolella. Myös hänen bändikaverinsa, Daron Malakian, harrasti pössyttelyä.


title: Shavo Odadjian

text: Valmistuttuaan lukiosta Shavo teki hanttihommia ja soitteli vapaa-aikoinaan bändissä, josta myöhemmin kehittyi System of a Down. Basisti ehti muun muassa toimia kebabmyyjänä ja kukkakaupan lähettinä sekä pankkivirkailijana. Pian Shavo kuitenkin tajusi, että vaikka pätkätöillä saattoi rahoittaa musiikkiharrastuksen, systeemin orjana raataminen yhdeksästä viiteen ei ollut häntä varten. Samaa mieltä olivat muutkin bändiläiset, paitsi ehkä Serj, joka oli yksityisyrittäjä. Shavo on kokenut myös pankkiryöstön. Työskennellessään pankkivirkailijana hänet ryöstettiin aseella uhaten. Ryöstäjät kävelivät pankkiin ja ennen kuin kukaan ehti tajuta mitään, olivat he jo hypänneet tiskin toiselle puolelle ja lyöneet piiput henkilökunnan ohimolle.


title: Shavo Odadjian

text: Vuonna 1993 tuli System of a Downin ensimmäinen rockvideotähti, kun hän pääsi AC/DCn 'Big Gun'-videoon. Videossa hänellä on väärinpäin käännetty baseball-lippis ja hän seisoo Arnold Schwarzeneggerin vieressä.


title: Shavo Odadjian

text: Shavosta tuli System of a Downin basisti, kun hänen entinen koulukaverinsa, Daron Malakian tuli kysymään tätä bändin jäseneksi, koska Daronin aikaisempi bändi, "Soil", oli hajonnut sen rumpalin ja basistin lähdettyä. Shavo suostui, mutta edelleen puuttui rumpali. Daron pyysi hänen vanhaa ystäväänsä, Andya yhtyeen rumpaliksi. jonka kanssa hän oli aikaisemmin soittanut bändissä nimeltä "Snowblind". Bändin nimi muutettiin Soilista aluksi "Victims of a Downiksi", mutta Shavon mielestä 'System' sopisi paremmin ja koskettaisi suurempaa yleisöä. Shavo myös aluksi ryhtyi bändin manageriksi ja rupesi buukkaamaan yhtyettä eri klubeille. Lopulta ruinattuaan yhdeltä klubin omistajalta keikkaa soittaen hänelle ainakin 50 kertaa viikossa, klubin omistaja luovutti, ja yhtye sai keikan, mutta vain sillä ehdolla, että he myisivät liput keikalle itse. Aluksi SOADin keikoille tuli ainoastaan yhtyeen läheisimpiä ystäviä. Ensimmäiselle keikalle ilmestyi 175 ihmistä. SOADin maine kasvoi kasvamistaan ja lopulta yhtye solmi sopimuksen tuottaja Rick Rubinin kanssa, joka omisti levy-yhtiön.


title: Sergije Krešić

text: Sergije Krešić (s. 29. marraskuuta 1946) on kroatialainen jalkapallovalmentaja ja entinen jalkapalloilija. Hän on luonut pitkän valmennusuran Espanjassa, ja toimi viimeksi kaudella 2009–2010 Las Palmasin valmentajana maan toiseksi korkeimmalla sarjatasolla Segunda Divisiónissa.


title: Turilasmaiset

text: Turilasmaiset ("Scarabaeoidea") on kovakuoriaisiin ("Coleoptera") kuuluva yläheimo. Se muodostaa oman Scarabaeiformia-osalahkonsa.


title: Turilasmaiset

text: Yläheimoon kuuluvat kuoriaiset tunnistaa tuntosarvien rakenteesta, mistä on aikoinaan johtunut myös niiden vanha rinnakkaisnimitys liuskasarviset ("Lamellicornia"). Tuntosarvien viimeiset 3-7 jaoketta ovat laajentuneet etupuolelta enemmän tai vähemmän liuskamaiseen muotoon, ja yleensä kuoriainen pystyy kokoamaan ne myös tiiviiksi “nuijaksi“. Näin tuntosarviin mahtuu runsaasti aistimia, ja useilla yläheimon kovakuoriaisilla onkin erittäin tarkka hajuaisti. Yläheimoon kuuluu noin 35 000 lajia, joista Suomessa on tavattu kuitenkin vain 66. Maailmasta löydetään joka vuosi noin 200 tähän ryhmään kuuluvaa uutta lajia.


title: Turilasmaiset

text: Tavallisesti yläheimon jäsenet ovat melko vahvarakenteisia, ja ne kaivavat maata, lantaa, lahoa puuta ynnä muuta. Useimmat ovat myös taitavia lentäjiä.


title: Turilasmaiset

text: Yläheimoon kuuluvia ryhmiä ja niiden keskinäisiä sukulaisuuksia tarkistetaan parhaillaan ja luokitteluissa on tietojen päivittyessä tapahtunut runsaasti muutoksia. Tästä syystä esimerkiksi osa alla olevan heimolistan tiedoista saattaa pian olla vanhentunut.


title: Letitia Dean

text:
Letitia Dean (s. 14. marraskuuta 1967 Potters Bar, Hertfordshire, Englanti) on englantilainen näyttelijä. Dean tunnetaan englantilaisesta
EastEnders–televisiosarjasta jossa hän näytteli Sharon Rickmannia vaihtelevasti vuosina 1985–1995, 2001–2004 sekä 2005–2006.
Hän aloitti televisiossa esiintymisen vuonna 1982, vaikka näytellyt hän on jo vuodesta 1979.


title: Uuden-Seelannin parlamentti

text: Uuden-Seelannin parlamentti on Uuden-Seelannin lainsäädäntöelin, joka koostuu kuningatar Elisabet II:sta ja Uuden-Seelannin edustajainhuoneesta.


title: Uuden-Seelannin parlamentti

text: Ensimmäiset parlamenttivaalit Uudessa-Seelannissa pidettiin vuonna 1853. Vuodesta 1951 parlamentti on ollut yksikamarinen. Joka kolmas vuosi valitaan vaaleilla uusi edustajainhuone, jonka jäsenmäärä on tavallisesti 120. Parlamenttitalo ja muut parlamentin rakennukset sijaitsevat maan pääkaupungissa Wellingtonissa.


title: Uuden-Seelannin parlamentti

text: Uuden-Seelannin kansallispuolue on suurin puolue vuonna 2014 valitussa 51. parlamentissa.


title: Tomáš Kůrka

text: Tomáš Kůrka (s. 14. joulukuuta 1981) on tšekkiläinen jääkiekkoilija, joka siirtyi kaudeksi 2014–2015 venäläiseen VHL-seura Sputnik Nižni Tagiliin. Hän on pelannut urallaan useassa eurooppalaisessa sarjassa ja Pohjois-Amerikassa sekä juniori- että ammattilaissarjoissa.


title: Tomáš Kůrka

text: Kůrka pelasi kaudella 2005–2006 SM-liigassa KalPassa. Kaudeksi 2006–2007 hän teki sopimuksen Ilveksen kanssa, mutta palasi vielä saman kauden aikana KalPaan. Kůrka vaihtoi vielä saman kauden aikana seuraa kolmannen kerran ja siirtyi tällä kertaa Södertäljeen pelaamaan Ruotsin Allsvenskaniin. Hän oli mukaan nostamassa seuraa Elitserieniin.


title: Tomáš Kůrka

text: Kaudeksi 2007–2008 Kůrka siirtyi kotimaansa Extraligan České Budějoviceen. Hän aloitti vielä kauden 2009–2010 České Budějovice, mutta siirtyi kesken kauden HC Slavia Prahaan, kun hänellä oli vain lokakuulle 2009 kestänyt sopimus joukkueen kanssa. Kůrkan loppukausi meni Slavia Prahassa hyvin ja varsinkin pudotuspeleissä hän pelasi mainiosti. Vaikka Slavia Praha tippui jatkosta välierissä, niin Kůrka oli pudotuspelien toiseksi paras pistemies. Hän teki 16 ottelussa 18 pistettä.


title: Tomáš Kůrka

text: Keväällä 2010 Kůrka sai hyvän kauden jälkeen monia sopimustarjouksia ulkomailtakin, mutta hän siirtyi kuitenkin HC Sparta Prahaan tehtyään joukkueen kanssa kaksivuotisen sopimuksen. Kausi Spartassa ei sujunut Kůrkalta enää niin hyvin, ja hänet lainattiin loppukaudesta HC Pardubiceen. Kaudeksi 2011–2012 Sparta lainasi Kůrkan takaisin Slavia Prahaan. Hän pelasi Slavia Prahassa lainalla tammikuun lopulle 2012. Hän oli joukkueen paras maalintekijä 13 osumallaan, kun HC Ocelaři Třinec hankki hänet joukkueeseensa.


title: Tomáš Kůrka

text: Třinecissä Kůrka pelasi kevään 2012 ja siirtyi sen jälkeen Valko-Venäjän pääsarjan Šah’tsjor Salihorskiin. Helmikuussa 2013 Saksan DEL-liigan Krefeld Pinguine hankki hänet Salihorskista vahvistamaan joukkuettansa pudotuspelejä varten. Syyskuun 2013 Kůrka oli kuukauden mittaisella koesopimuksella Sveitsin NLB:n SCL Tigersissa, mutta hän ei saanut jatkoa sopimukseensa kuun jälkeen. Langnausta hän siirtyi Britannian EIHL-sarjan Cardiff Devilsiin. Loppukauden aikana Kůrka teki Cardiffissa 49 pistettä 40 runkosarjaottelussa. Seuraavaksi kaudeksi hän siirtyi Venäjän VHL-sarjan Sputnik Nižni Tagiliin.


title: Kyle Broflovski

text: Kyle Broflovski on yksi "South Park" -televisiosarjan neljästä päähahmosta. Kyle on juutalainen ja saa kuulla tästä lähes koko ajan Ericiltä. Kyle on Stanin lisäksi poikanelikon toinen ”järjen ääni”. Matt Stone, toinen "South Parkin" luojista, on kertonut, että Kylen hahmo perustuu löyhästi häneen itseensä. Kyle näyttää menestyvän koulussa hyvin, hän saa yleensä parempia arvosanoja kuin muut. Kylella on kiharat punaiset hiukset, joiden vuoksi hän ei halua koskaan ottaa hattua pois päästään. Kylellä on useissa jaksoissa kilpailutilanne Ericin kanssa. Kyle ja Eric eivät tule toimeen keskenään ja vaikka he jatkuvasti viettävät aikaa toistensa seurassa, ajoittain vaikuttaa siltä että he eivät voi sietää toisiaan.


title: Kyle Broflovski

text:
Kylen vanhemmat ovat Sheila ja Gerald Broflovski. Perhe on South Parkin ainoa juutalaisperhe. Isä Gerald on lakimies. Äiti Sheila on ”kukkahattutätimäinen” ja nipottaa usein asioista, jotka eivät häntä miellytä. Hän on esimerkiksi saanut pari kertaa suositun kanadalaisen Terrance ja Phillip -televisiosarjan lopetettua, koska hänen mielestään sen huumori ei ollut hyväksi lapsille. Kylellä on myös kolmevuotias kanadalaista syntyperää oleva adoptoitu pikkuveli Ike Broflovski. Kylen paras ystävä on Stan Marsh.
Kylellä on ollut lemmikkinä ensimmäisellä kaudella elefantti, jota yritettiin risteyttää Cartmanin minipossun kanssa, mutta tämän seurauksena oli vain opettaja Garrisonin näköinen possu. Sen jälkeen elefanttia ei ole näkynyt.


title: Dait

text: Dait () ovat Kiinassa etenkin Yunnanin maakunnassa elävä virallinen Kiinan etnisiin ryhmiin kuuluva kansa. Dait puhuvat dain kieltä, joka kuuluu thailaisiin kieliin. Thaimaan väestön pääosan muodostavat thait ovatkin daille läheisesti sukua.


title: Dait

text: Suuri valtaosa daista asuu Kiinan Yunnanin maakunnassa. Yksi daiden keskittymä on Dehongin ja Xishuangbannan autonomissa prefektuureissa Yunnanin eteläosassa ja toinen Lincangin prefektuurissa lähellä Burman vastaista rajaa. Näiden kahden keskittymän ulkopuolella daita asuu hajanaisesti ympäri eteläistä ja luoteista Yunnania. Nykyisin myös Sichuanin puolella asuu useampia tuhansia daita. Suurin osa daiden asuttamasta alueesta on jokilaaksoja tai vuorien välisiä tasankoja, joita hallitsee trooppinen sademetsä. Vuoden 2000 väestönlaskennan mukaan Kiinassa oli yhteensä 1 158 989 daita.


title: Dait

text: Daiden oman perinteen mukaan heidän edeltäjänsä ovat lähtöisin Jangtsejoen eteläpuolelta, josta han-kiinalaiset alkoivat työntää heitä kohti etelää noin 3 000 vuotta sitten. 900-luvulla dait perustivat historioitsijoiden Mong Mao -nimellä tunteman kuningaskunnan, jota seurasi 1000-luvulla Kocambin kuningaskunta. Molemmat hallitsivat alueita Dehongissa. Xishuangbannan puolella sijaitsi puolestaan samana aikana Yonagan kuningaskunta ja Thaimaan puolella 1700-luvulle saakka säilynyt Lannan kuningaskunta. Daiden kuningaskunnat hallitsivat daiden lisäksi muitakin paikallisia kansoja, kuten de'angeja, blangeja, haneja, lahuja ja jingpoja. Tutkimusmatkailija Marco Polo kulki daiden alueiden läpi matkallaan Pohjois-Kiinaan ja hän kertoi kirjoituksissaan heidän tatuointitavoistaan.


title: Dait

text: Han-kiinalaisten valta alkoi ulottua lounaiseen Yunnaniin 1300-luvulla ja dait päätyivät lopulta Ming-dynastian vallan alle. Kiinalaiset hallitsivat daita niin sanottujen tusien eli kiinalaisten valitsemien paikallisten päälliköiden kautta. Tusien asemia annettiin usein jo paikalla olleille kuninkaille. Koska daitusit hallitsivat muitakin paikallisia kansoja, daiden historiaa leimasivat sittemmin valtataistelut näiden eri ryhmien välillä. Kiinalaisvallan myötä Yunnaniin myös asettui suuria joukkoja han-kiinalaisia, jotka vaikuttivat omalta osaltaan paikalliseen kulttuuriin.


title: Dait

text: Kommunistien nousu valtaan Kiinan sisällissodan jälkeen vuonna 1949 vaikutti daiden perinteiseen elämäntapaan. Maan pitkään omistaneiden tusien maat jaettiin tavalliselle väestölle. Vuonna 1957 alettiin puolestaan perustaa kommuunitiloja, jotka eivät kuitenkaan tuottaneet läheskään yhtä paljon kuin yksittäiset maanviljelijät. Tähän järjestelmään alettiin tehdä uudistuksia kuitenkin vasta vuoden 1981 jälkeen.


title: Dait

text: Dait voidaan jakaa kolmeen suureen alaryhmään murre-erojen ja asuinalueiden perusteella. Dailuja on noin 675 000 ja he asuttavat Xishuangbannaa. Dainat ovat ryhmistä toiseksi suurin ja heitä on noin 480 000 Dehongin ja Lincangin alueilla. Daijat ovat ryhmistä pienin ja heitä on noin 75 000 Yuanjiangin ja Xinpingin piirikunnissa. Nämä kolme alaryhmää jakautuvat edelleen pienempiin ryhmiin.


title: Dait

text: Tyypilliseen daiden kylään kuuluu noin 40 perhekuntaa, joskin 80–100 perhekunnan kylät eivät nekään ole tavattomia. Kylät on rakennettu yleensä jokien tai purojen läheisyyteen. Talojen rakennustapa vaihtelee alueittain ja niitä rakennetaan esimerkiksi bambusta, puusta ja tiilistä.


title: Dait

text: Suuri osa daista seuraa theravada-buddhalaisuutta. Buddhalaisuus saapui Yunnaniin jo 600-luvulla, mutta se saavutti suurempaa suosiota vasta kun xishuangbannalainen päällikkö Dao Yi Mong avioitui Burman kuninkaan tyttären kanssa. Miesten on tapana viettää ainakin jonkin aikaa munkkina luostarissa. Osa daista harjoittaa edelleen myös perinteistä animistista uskoa.


title: Dait

text: Dait kutsuvat itseään veden kansaksi, ja heidän vesifestivaalinsa on tunnettu perinne.


title: John Dolmayan

text: John Dolmayan (s. 15. heinäkuuta 1973 Beirut, Libanon) on yhdysvaltalaisen alternative metal -yhtye System of a Downin rumpali.


title: John Dolmayan

text: Dolmayan syntyi heinäkuun 15. päivänä vuonna 1973 Libanonissa. Dolmayanin perhe oli aikoinaan lähtenyt Armeniasta ottomaani-imperiumin kansanmurhan ja valtavien pakkosiirtojen seurauksena, mutta toisin kuin Johnin tuleva bändikaveri Serj Tankianin isoisä, joka oli muuttanut Yhdysvaltoihin, Johnin molemmat isovanhemmat olivat päättäneet jäädä Libanoniin, jossa he kasvattivat Johnin vanhemmat. John on kertonut että noin kolmen vuoden iässä hän oli itkenyt yksin yöllä sängyssään ja hänen vanhempansa olivat ottaneet hänet viereensä nukkumaan. Muutaman minuutin kuluttua seinän läpi pamahti luoti, joka porautui Johnin sänkyyn. Johnin isä ei aikonut menettää poikaansa sellaisissa oloissa. Kaksi viikkoa myöhemmin he lähtivät maasta.


title: John Dolmayan

text: Lapsena musiikki oli Johnin ainoa paineidenpurkukanava. Musisointi oli verissä, sillä hänen isänsä oli innokas saksofonisti, joka oli nuorempana soittanut myös rumpuja ja julkaissut kolme levyllistä omaa musiikkia. Johnin isä oli kuitenkin laittanut perheen etusijalle ja unohtanut epävarman taiteilijaelämän. Dolmayan uskoo kiinnostuneensa rumpalin urasta hyvin varhaisessa vaiheessa ja väittää innostuneensa rytmiikasta 'jo yhden kahden vanhana'. Lapsena Johnin äiti vei tämän katsomaan isänsä esityksiä ja kun hän soitti rumpuja lavalla, rupesi John matkimaan häntä. Sen jälkeen hän tiesi tulevaisuuden ammattinsa.


title: John Dolmayan

text: Lähdettyään Libanonista Dolmayat asuivat jonkin aika Kanadassa, ja siellä seitsemän vuotias John sai ensimmäisen, minikokoisen rumpusettinsä. Mutta rumpujen paukuttelu jäi silloin lyhyeen, kun Johnin isä oli valvonut viiteen aamulla ja John alkoi jo kuuden aikaan paukutella rumpuja. Hänen isänsä otti rumpusetin pois ja John sai uudet vasta viidentoista vuoden iässä. Asuttuaan nelisen vuotta Kanadassa perhe muutti Los Angelesiin. Vaikka John kuinka yritti sopeutua uuteen ympäristöön, amerikkalainen elämänmeno tuntui hyvin etäiseltä hänelle.


title: John Dolmayan

text: Andyn lähdettyä System of a Downista oli yhtye luhistumispisteessä. Bändi pelkäsi että heille kävisi kuin monille muillekkin bändeille että heistä ei ikinä tulisi mitään. Ilman komppia oli paha jatkaa, mutta onneksi bändi löysi pian tahdittajakseen John Dolmayanin. Sen lisäksi, että John oli amerikanarmenialainen, hän oli rumpujen takana varsinainen peto. John oli soittanut useissa eri projekteissa, joista tuorein oli Lankerhim Boulevardin teollisuushallissa treenaava 'Friik' (SOAD nimesi myöhemmin erään biisinsä sen mukaan), ja seuratessaan tutun bändin treenejä SOADin soittajat vakuuttuivat nopeasti Johnin kyvyistä. Dolmayan pamputti setistään sellaista satsia, että hänestä tuli välittömästi ykkösehdokas bändin uudeksi rumpaliksi. John heitti hyvästit Friik-yhtyeelle ja liittyi System of a Downin riveihin.


title: John Dolmayan

text: Nykyään Dolmayan asuu Las Vegasissa. System of a Downin jäätyä tauolle vuonna 2006 John ja Daron rupesivat työstämään uutta projektiaan Scars on Broadwayta. Yhtye on julkaissut yhden studioalbumin.


title: John Dolmayan

text: Dolmayan on sanonut, että bändin ollessa tauolla hän siirtyy sarjakuva-alalle. Hän sanoo, että musiikki ja sarjakuvat olivat kaksi hänen lempiasiaansa, kun hän oli pieni. Marraskuussa 2006 Dolmayan kertoi avioituvansa seuraavan puolen vuoden aikana.


title: Severi Paajanen

text: Severi Paajanen (s. 23. lokakuuta 1986 Turku) on suomalainen jalkapalloilija. Hän on pelipaikaltaan keskikenttäpelaaja.


title: Severi Paajanen

text: Paajanen aloitti jalkapallon 5-vuotiaana Turun Nappulaliigan Linnan joukkueessa. FC Interiin hän siirtyi B-juniorina ja pääsi ajan myötä pelaamaan reservijoukkueeseen VG-62. Kun vuonna 2005 VG-62 putosi kakkoseen, päätti Paajanen hakea uuden seuran ja päätyi lopulta Tampereelle PP-70:een. Tampereella hän sai lisää kokemusta Ykkösen peleistä ja suoritti samalla armeijan. Hän palasi Interiin kaudeksi 2007 ja teki ensimmäisen maalinsa Veikkausliigassa FC Lahden verkkoon samana vuonna.


title: Severi Paajanen

text: Paajanen pelasi Interissä kausina 2007–2014 yhteensä 221 Veikkausliigan ottelua, joissa hän teki 20 maalia. Hän oli voittamassa Suomen-mestaruutta kaudella 2008 sekä saavuttamassa SM-hopeaa kausina 2011 ja 2012. Lisäksi Paajanen voitti Interissä Suomen Cupin 2009 ja oli häviämässä Suomen Cupin loppuottelua 2014.


title: Severi Paajanen

text: Paajanen on siviiliammatiltaan erityisopettaja.


title: Cant del Barça

text: Cant del Barça () on espanjalaisen jalkapallojoukkueen FC Barcelonan hymni eli joukkueen kannustuslaulu.


title: Cant del Barça

text:
Hymnin sanat ovat katalaaninkieliset.
Se soi Camp Noun -stadionilla jokaisen FC Barcelonan kotiottelun aluksi, ja tavallisesti suurin osa yleisöstä osallistuu lauluun.


title: Cant del Barça

text: Barçan laulua laulettiin ensimmäistä kertaa vuonna 1974 Barcelonassa sijaitsevalla Camp Noun -stadionilla.


title: Cant del Barça

text: Laulun ovat sanoittaneet Jaume Picas ja Josep María Espinàs, musiikin siihen on säveltänyt Manuel Valls, ja sen virallisen version esittäjänä toimii Coral Sant Jordi eli Pyhän Yrjön kuoro.


title: Rantanapsijat

text: Rantanapsijat ("Stigmatura") on tyrannien heimoon kuuluva lintusuku.


title: Vihernapsijat

text: Vihernapsijat ("Zimmerius") on tyrannien heimoon kuuluva lintusuku. Suku on nimetty yhdysvaltalaisen lintutieteilijän John Todd Zimmerin kunniaksi. Sukuun kuuluu 12 lajia.


title: Alpha (albumi)

text: Alpha on progressiivista rockia soittavan Asia-yhtyeen toinen studioalbumi. Se julkaistiin vuonna 1983. Albumi sijoittui Yhdysvaltain albumilistan sijalle 36.


title: Debil

text: Debil on saksalaisen Die Ärzte -yhtyeen ensimmäinen studioalbumi, joka ilmestyi vuonna 1984. Albumin kappaleita kuultiin myös "Richy Guitar" -elokuvassa, jossa Die Ärzten jäsenet näyttelivät aloittelevaa yhtyettä. 21. lokakuuta 2005 julkaistiin albumista uusi versio nimellä Devil.


title: Vihernappaajat

text: Vihernappaajat ("Mionectes") on napsijoiden heimoon kuuluva lintusuku. Sukuun kuuluu 5 lajia.


title: Liliana Cavani

text: Liliana Cavani (s. 12. tammikuuta 1933 Carpi) on italialainen elokuvaohjaaja ja käsikirjoittaja. Hän opiskeli Bolognan yliopistossa kirjallisuutta ja kielitiedettä ja valmistuttuaan vuonna 1960 siirtyi opiskelemaan elokuva-alaa Roomassa (Centro Sperimentale di Cinematografia) vuosina 1961–1962. Hänet tunnetaan parhaiten vuonna 1974 valmistuneesta elokuvasta "Yöportieri".


title: Lemon Demon

text: Lemon Demon on Neil Cicieregan perustama yhtye.


title: Lemon Demon

text: 12-vuotiaasta 16-vuotiaaseen Neil Cicierega oli kirjoittanut instrumentaalisia musikkikappaleita nimimerkeillä Trapezoid ja Deporitaz. Vuonna 2003 hän kuitenkin päätti kirjoittaa sanoituksia ja aidommankuuloisia kappaleita. Kirjoitettuaan kappaleittaan ja mietittyään suuntaamustaan jonkin aikaa, hän päätti nimetä yhtyeensä Lemon Demoniksi. Samana vuonna hän julkaisi kaksi ensimmäistä albumiaan.


title: Lemon Demon

text: Vuonna 2004, Neil onnistui hankkimaan naapurinsa ja lapsuuden ystävänsä Alora Lanzillotan (joka on tehnyt Neilin kanssa mm. "Potter Puppet Palseja") basistiksi. Hänen taitojensa ja Neilin koskettimien (ja hänen iPodinsa rumpukomppivalikoiman) Lemon Demon oli valmis esittämään kappaleitaan livenä.


title: Lemon Demon

text: Vuoden 2005 lopulla Neil julkaisi internettiin ensimmäisen hittinsä ""The Ultimate Showdown of the Ultimate Destiny"". Kappaleen musiikkivideo on kerännyt yli 2 miljoonaa katsojaa ja kappaletta on soitettu myös radiossa.


title: Lemon Demon

text: Noin vuoden päästä Neil ja Alora ottivat yhtyeeseen Neilin lankomiehen, Charlie "Chooch Sergion kitaristiksi. Samana vuonna Lemon Demon piti ensimmäiset vuosittaiset festarinsa (tai tarkemmin sanottuna keikka/grillijuhla/bileet/yökylän) "Lemonic Demonaden", pihalla Neilin ja Aloran talojen välissä. Neil on sanonut tulleiden fanien hämmentäneen häntä.


title: Lemon Demon

text: Pitkää aikaa ei kulunut siitä, kun Lemon Demon vaihtoi iPod-rummut rumpaliin nimeltä Tony Wry. Juuri ennen seuraavia Lemonic Demonadeja, heidät kutsuttiin Michiganiin soittamaan Youmaconiin, suurille anime -festareille. Vaikka Lemon Demonilla ei ollut mitään tekemistä animen kanssa, he suostuivat.


title: Lemon Demon

text: Vuoden 2008 joulukuussa Cicierega ilmoitti Tony Wryn muuttaneen Detroitiin, ja että siksi Lemon Demon on nyt vailla rumpalia. Neil toivoo saavansa Lemon Demonille uuden rumpalin ennen seuraavia Lemonic Demonadeja.Lemon Demonin viralliset sivut


title: Marcel Carné

text: Marcel Carné () oli ranskalainen elokuvaohjaaja. Hän aloitti uransa jo mykkäfilmin aikana. 1930-luvun lopulla hän nousi suosioon ranskalaisen elämän kuvaajana surumielisillä elokuvillaan "Sumujen laituri" ja "Varjojen yö", joiden molempien miespääosaa näytteli Jean Gabin. Saksalaisten miehitettyä Ranskan Carné työskenteli Vichyn hallituksen alla ja onnistui kuvaamaan vuosina 1943–1945 mestariteoksensa "Paratiisin lapset".)


title: Edera Cordiale

text: Edera Cordiale (o.s. Gentile, 30. tammikuuta 1920 – 4. huhtikuuta 1993) oli italialainen kiekonheittäjä ja olympiamitalisti.


title: Edera Cordiale

text: Cordiale saavutti kiekonheiton olympiahopeaa Lontoossa 1948 tuloksella oli 41,17 m. Brysselin EM-kilpailuissa 1950 hän saavutti pronssia tuloksella 41,57 m. Helsingin 1952 olympialaisissa hän sijoittui 14:nneksi tuloksella 38,22 m.


title: Ihmisyyden tunnustajat

text: Ihmisyyden tunnustajat on Suomessa toimiva, vuonna 1978 perustettu uskonnollinen yhteisö, jonka taustalla ovat esoteeriset liikkeet.


title: Ihmisyyden tunnustajat

text: Yhteisö asuu yhdessä. Aluksi yhteisö perustettiin Ahosenniemeen Pohjois-Savon Kaaville, mutta tilojen käytyä ahtaaksi se muutti elokuvaohjaaja Mikko Niskasen Käpykoloon Konginkankaalle. Vuodesta 1985 yhteisö on asunut ja toiminut Mänttä-Vilppulassa.


title: Ihmisyyden tunnustajat

text: Yhteisö katsoo itse olevansa aatteellisesti ja uskonnollisesti sitoutumaton yhteisö, jonka jäsenet eivät kuulu mihinkään kirkkoon tai uskonnolliseen yhteisöön. Aatteellisesti Ihmisyyden tunnustajat voidaan lukea teosofiseen liikkeeseen kuuluviksi. Liikkeen aate pohjautuu ennen muuta kristosofiaan, suomalaisen Pekka Ervastin tulkinnalle teosofiasta. Sekä teosofisen liikkeen perustajaa H. P. Blavatskya että Pekka Ervastia pidetään liikkeessä suuressa arvossa.


title: Ihmisyyden tunnustajat

text: Yhteisö julkaisee Väinämöinen-nimistä lehteä. Neljä kertaa vuodessa ilmestyvää lehteä on julkaistu vuodesta 1980.


title: Ihmisyyden tunnustajat

text: Ihmisyyden tunnustajien liike syntyi 1970-luvun puolessavälissä kristosofiaan tutustuneen Marjatta "Martta" Horjanderin (11.2.1930 – 16.12.2009) ympärille. Horjander oli sairastunut vuonna 1968 ja toivuttuaan sairaudesta hän koki, että hänellä oli joitakin telepaattisia ja muita yliluonnollisia kokemuksia. Hän koki olleensa myös yhteydessä ylösnousseisiin Mestareihin (teosofinen käsite) esimerkiksi kreivi Saint-Germaineen. Horjander ja joukko nuoria vuokrasivat 1978 Kaavin Ahosenniemellä sijainneen vanhan kansakoulun, jonne he perustivat liikkeen ensimmäisen asuinyhteisön. Liikkeen kannattajia asui myös Varkaudessa, Joensuussa ja Joroisilla. Kolme vuotta myöhemmin yhteisö muutti Konginkankaalle, elokuvaohjaaja Mikko Niskaselta vuokrattuun Käpykoloon. Vuodesta 1985 yhteisö on toiminut Mänttä-Vilppulassa, entisessä Vilppulan vanhainkodissa, joka sai nimekseen Väinölä(n). Liikkeellä on nykyään kaksi muutakin asuinyhteisöä, Sampola ja Toukola, jotka molemmat toimivat Mänttä-Vilppulan Mäntässä. Vuonna 2011 Väinölässä oli 34 asukasta, Sampolassa ja Toukolassa yhteensä 12. Asuinyhteisöjen perustana on asukkaiden omaisuuden yhteys sekä yhteistyö. Asuinyhteisöt toimivat osittain omavaraisesti ja ekologisten periaatteiden mukaisesti. Tarvittavat elintarvikkeet pyritään tuottamaan yhteisöjen pellolla ja puutarhassa. Yhteisöjen menot katetaan asukkaiden työtuloilla ja yritystoiminnalla. Yhteisöt ovat myös keino esittää Ihmisyyden tunnustajien ideologiaa ulkopuolisille.


title: Ihmisyyden tunnustajat

text: Ihmisyyden tunnustajat ovat välittäneet teosofista ja pasifistista ideologiaansa ennen muuta taiteen keinoin. Jo Käpykolossa toimi kesäteatteri, jossa esitettiin liikkeen aatemaailmaa kuvaavia näytelmiä. Myöhemmin myös Väinölään rakennettiin kesäteatteri. Näytelmien aiheina ovat olleet esimerkiksi rauhanaate, ihmisen henkinen kehittyminen vuorisaarnan avulla, henkisten opettajien historia ja ihmisen kehittyminen kuoleman jälkeen. Sampolan kulttuurikeskuksessa (Mäntässä) järjestetään taidenäyttelyitä, konsertteja, runoiltoja sekä teatteriesityksiä talvisin. Siellä järjestetään myös Ihmisyyden tunnustajien kesäkursseja. Yhteisön edustajat tekevät myös kouluvierailuja.


title: Ihmisyyden tunnustajat

text: Ihmisyyden tunnustajien ideologia pohjautuu teosofian ja kristosofian periaatteisiin. Tärkeitä periaatteita ovat esimerkiksi ihmisyyden rajaton arvo, ihmisen henkisyyden tunnustaminen ja karman, syyn ja seurauksen laki eli ajatus siitä, että ihmisen tekemä paha ja hyvä vaikuttaa hänen elämänkohtaloonsa. Liikkeen kannattajat tunnustavat jälleensyntymisopin. Liikkeen elämän kunnioituksen periaatteen mukaisesti jotkut sen jäsenistä ovat kasvissyöjiä. Liike on tullut tunnetuksi myös pasifismistaan. Sen jäsenet eivät suorita aseellista palvelusta, vaan he valitsevat yleensä totaalikieltäytymisen ja vankeuden. Liikkeellä on vuodesta 1979 ollut pasifismia edistävä taidenäyttely "Aseeton Suomi", ja se tuo rauhantyötä esille myös teatterin, esitelmien ja kirjoitusten keinoin. Ideologiaansa liike ammentaa sekä Jeesuksen opetuksista, ennen muuta vuorisaarnasta, hindulaisuudesta, buddhalaisuudesta että suomalaisten muinaisuskonnosta, ennen kaikkea Kalevalasta. Se tulkitsee Kalevalaa Pekka Ervastin oppien mukaan symbolisena teoksena, joka opettaa ”ikuisia totuuksia” luonnosta, ihmisen henkisestä kehittymisestä sekä kuolemanjälkeisestä elämästä. Ihmisyyden tunnustajien mukaan Suomen kansa on ollut ikivanha tietäjäkansa.


title: Ihmisyyden tunnustajat

text: Ihmisyyden tunnustajat arvostelevat kristillisiä kirkkoja ennen muuta siitä, että ne ovat liittoutuneet valtion kanssa ja hylänneet Jeesuksen opettaman pasifismin. Liikkeen mielestä kristillinen teologia on turhentanut Jeesuksen opettaman korkean etiikan ajatuksella Jeesuksen kuoleman synnit sovittavasta voimasta. Ihmisyyden tunnustajien mukaan kristillisyys on myös hylännyt liikkeen näkemyksen mukaan kristinuskoon alun perin kuuluneen jälleensyntymisajatuksen. Ihmisyyden tunnustajat liittyvät siis teosofian perinteiseen kirkkokritiikkiin.


title: Roy Chapman Andrews

text: Roy Chapman Andrews (26. tammikuuta 1884 Beloit, Wisconsin, Yhdysvallat – 11. maaliskuuta 1960 Carmel-by-the-Sea, Kalifornia, Yhdysvallat) oli yhdysvaltalainen luonnontieteilijä ja tutkimusmatkailija, joka tunnetaan erityisesti matkoistaan Keski- ja Itä-Aasiassa.


title: Roy Chapman Andrews

text: Andrews syntyi Wisconsinissa ja kiinnostui jo nuorena luonnontieteistä. Valmistuttuaan collegesta vuonna 1906 hän matkusti välittömästi New Yorkiin ja pyrki töihin Yhdysvaltain luonnonhistorialliseen museoon. Andrews sai paikan museon siivojana, kun muita töitä ei ollut tarjolla. Hän avusti samalla taksidermian osastolla ja sai pian ensimmäisen kenttätehtävänsä, kun hänen piti tuoda Long Islandin rantaan ajautuneen valaan luuranko museoon. Valaista tulikin Andrewsin ensimmäinen kiinnostuksen kohde museossa. Hän matkustikin Tyynellämerellä ja Kaukoidässä tutkimassa valaita.


title: Roy Chapman Andrews

text: Andrewsin siirtyi nopeasti valaista muihin tutkimuskohteisiin. Hän halusi testata Henry Fairfield Osbornin teoriaa, jonka mukaan Keski-Aasia oli ihmisen alkukoti. Andrews teki vuonna 1916 eläintieteellisen tutkimusmatkan Kiinan lounaisosiin ja Burmaan. Tutkimukset keskeytyivät kuitenkin ensimmäisen maailmansodan takia. Andrews palveli sodassa laivastotiedustelussa Pekingissä.


title: Roy Chapman Andrews

text: Vuonna 1920 Andrews ehdotti Osbornelle luonnontieteellisen museon laajinta tutkimusmatkaa, joka suuntaisi Gobin autiomaahan. Hän teki ensimmäisen matkansa Gobiin vuonna 1922 ja uudet matkat vuosina 1923, 1925, 1928 ja 1930. Andrews käytti alueella ensimmäisenä autoja ja vei retkikuntansa autiomaan ennestään tutkimattomiin osiin. Kamelikaravaaneja hän käytti vain kuljettamaan lisävarusteita.


title: Roy Chapman Andrews

text: Andrews löysi ihmisen evoluution puuttuvan lenkin sijaan suuren määrän varhaisten nisäkkäiden ja dinosaurusten fossiileja. Retkikunnan löydöksiin kuuluvat muun muassa ensimmäiset dinosaurusten munien fossiilit, pienikokoisen dinosauruksen "Protoceratops andrewsin" ja suurikokoisen nisäkkään "Indricotheriumin" luita.


title: Roy Chapman Andrews

text: Olosuhteet tutkimuksille olivat vaikeat, sillä Kiinan poliittinen ilmapiiri oli todella hankala. Alueella liikkui myös aseistettuja ryöväreitä ja Andrewsin henki oli useasti uhattuna. Gobin ilmasto vaikutti myös tutkimuksia, sillä päivisin oli todella kuuma ja yöllä lämpötila laski pakkasen puolelle. Ajoittain autiomaan myrkylliset käärmeet tulivat retkikunnan telttoihin lämmittelemään.


title: Roy Chapman Andrews

text: Aasian-tutkimusmatkat tulivat päätökseen vuonna 1930 poliittisten olosuhteiden takia. Kaksi vuotta myöhemmin Andrews julkaisi kirjan tutkimusmatkoista nimellä "The New Conquest of Central Asia". Hänet valittiin myös luonnontieteellisen museon johtoon.


title: Roy Chapman Andrews

text: Andrews toimi luonnontieteellisen museon johtajana vuodet 1935–1942. Tuona aikana museo ajautui taloudellisiin vaikeuksiin laman takia. Lopulta Andrews joutui kovan paineen alaisena eroamaan virastaan ja jäämään eläkkeelle.


title: Roy Chapman Andrews

text: Andrews omisti lopun elämästään kirjoittamiselle ja luennoinnille. Hän julkaisi mm. paleoantropologian kirjan "Meet Your Ancestors" (1945) ja lapsille suunnatun "All About Dinosaurs" (1953).


title: Roy Chapman Andrews

text: Andrews kuoli Kaliforniassa 76-vuotiaana maaliskuussa 1960.


title: Paratiisin lapset

text: Paratiisin lapset on Rauni Mollbergin vuonna 1994 ohjaama suomalainen komediaelokuva. Se kertoo neljäkymppisestä liikenaisesta Eeva Salmisesta, hänen äidistään Hartikaiskasta ja tyttärestään Päivikistä. Eevan unelmien kohde on kylpylähotelli, jonka hän aikoo rakennuttaa byrokratiasta ja muista esteistä välittämättä.


title: Paratiisin lapset

text: Elokuva jäi ohjaaja Rauni Mollbergin viimeiseksi pitkäksi näytelmäelokuvaksi."Paratiisin lapset" sai valtaosin murskaavat arvostelut ensi-iltakriitikoilta. "Helsingin Sanomissa" Mikael Fränti sanoi, ettei Mollbergin komedia ole lainkaan hilpeä tai hauska. "Ilta-Sanomien" Tarmo Poussun mielestä elokuvan ”henkilöt pukeutuvat mauttomasti, puhuvat teennäisesti ja jahkailevat loputtomiin”. "Iltalehden" Olli Manninen sanoi jo otsikossa elokuvan olevan ”fiasko”. Vastineeksi pääkaupungin lehtien heikkoihin arvioihin Mollberg julkaisi "Helsingin Sanomissa" isona maksettuna ilmoituksena Jarmo Valkolan myönteisen arvion "Keskisuomalaisesta". Katsojamäärät jäivät kuitenkin niin pieniksi (yhteensä alle 3 000), että "Ilta-Sanomat" sai aiheen lööppiin ”Mollbergin elokuva teki historiaa: teatteriin ei tullut yhtään katsojaa!”


title: Jeanette Witziers-Timmer

text: Jeanette Josephina Witziers-Timmer (22. heinäkuuta 1923 – 25. tammikuuta 2005) oli alankomaalainen pikajuoksija ja olympiavoittaja.


title: Jeanette Witziers-Timmer

text: "Nettie" Witziers-Timmer voitti Euroopan mestaruuden 4 × 100 metrin viestijuoksussa Oslossa 1946. Alankomaiden voittoaika oli 47,8 s ja Witziers-Timmer juoksi toisen osuuden. Lontoon 1948 olympialaisissa Alankomaiden viestijoukkue voitti kultaa ajalla 47,5 s ja Witziers-Timmer juoksi jälleen toisen osuuden.


title: Chinchasaaret

text: Chinchasaaret ovat pieni kolmen saaren muodostama saariryhmä 21 kilometrin päässä Perun rannikosta. Saaret olivat tärkeitä guanon takia, mutta se ehtyi vuoteen 1874 mennessä. Saarista suurin on Isla Chincha Norte, joka sijaitsee saariryhmän pohjoisosassa. Se on 1,3 kilometriä pitkä ja 0,9 kilometriä leveä. Toiseksi suurin saari Isla Chincha Centro on suurin piirtein samankokoinen. Eteläisin saari Isla Chincha Sur on saarista pienin, noin puolet suurimman koosta. Saarilla asui joskus chincha-intiaaneja. Espanja valloitti saaret espanjalais-eteläamerikkalaisessa sodassa vuosina 1844–1846.


title: Paratiisin lapset (vuoden 1945 elokuva)

text: Paratiisin lapset ("Les Enfants du Paradis") on Marcel Carnén ranskalainen klassikkoelokuva, jonka ensi-ilta oli vuonna 1945. Elokuva on Carnén päätyö, johon hän paneutui yhdessä käsikirjoittaja Jacques Prévertin kanssa heti "Ikuisen rakkauden" valmistuttua. Elokuvan valmistumista hidasteltiin, ja sen ensi-ilta oli vapautuneen Ranskan merkkitapaus.


title: Paratiisin lapset (vuoden 1945 elokuva)

text: Elokuva tehtiin toisen maailmansodan aikana saksalaisten miehittäessä Ranskaa. Teoksen tapahtumapaikkana on näennäisesti pariisilainen teatteri 1830-luvulla, mutta siinä nähdään vertauskuvia elämästä saksalaisten miehittämässä Ranskassa. Se kertoo kauniista kurtisaanista Garancesta ja neljästä miehestä, jotka kukin rakastavat häntä omalla tavallaan: miimikosta, näyttelijästä, rikollisesta ja aatelismiehestä.


title: Paratiisin lapset (vuoden 1945 elokuva)

text: Kolmen tunnin mittaista eeposta on sanottu Ranskan vastaukseksi elokuvalle "Tuulen viemää". Elokuva on äänestetty vuonna 1993 kaikkien aikojen parhaaksi ranskalaiseksi elokuvaksi elokuva-alan kokouksessa järjestetyssä äänestyksessä, ja vuonna 1995 Académie Européenne luokitteli sen yhdeksi kolmesta vuosisadan elokuvasta.


title: Paratiisin lapset (vuoden 1945 elokuva)

text: Elokuvan käsikirjoitus oli Oscar-ehdokkaana 1947.


title: Paratiisin lapset (vuoden 1945 elokuva)

text: Vuonna 2018 BBC:n kansainvälinen asiantuntijaraati äänesti "Paratiisin lapset" kaikkien aikojen 50 parhaan ei-englanninkielisen elokuvan joukkoon.


title: Paratiisin lapset (vuoden 1945 elokuva)

text: Erään kriitikon mukaan "paratiisi on ranskan kielessä puhekielinen nimitys teatterin toiselle parvelle, jossa tavallinen väki katsoi näytelmää ja ilmaisi siitä mielipiteensä rehellisesti ja rohkeasti. Näyttelijät esiintyivät näille parven jumalille toivoen saavansa heidän suosionsa, jolloin näyttelijä itse kohoaisi olympolaiseen asemaan". Elokuvan nimi viittaa siten siihen teatteriyleisöön, joka istuu ylimpänä halvimmilla paikoilla.


title: Paratiisin lapset (vuoden 1945 elokuva)

text: Elokuvassa on useita ottoja yleisöstä, joka kurkottelee parven reunan yli, ja käsikirjoittaja Jacques Prévert sanoi, että nimi "viittaa näyttelijöihin [...] ja myös yleisöön, kilttiin työväenluokan yleisöön."


title: Paratiisin lapset (vuoden 1945 elokuva)

text: "Paratiisin lasten" tapahtumat sijoittuvat Pariisin teatterimaailmaan Ludvig Filipin valtakaudelle (1830–1848) ja keskittyvät joskus "Rikosbulevardiksi" nimitetyllä Boulevard du Templella sijaitsevaa "Funambules"-teatteria ympäröivälle alueelle. Keskeisenä aiheena elokuvassa on kurtisaani Garancen, jota esittää maineikas Arletty, kauneus ja karisma. Neljä miestä, miimikko Jean-Gaspard eli Baptiste Deburau (Jean-Louis Barrault), näyttelijä Frédérick Lemaître (Pierre Brasseur), varas Pierre François Lacenaire (Marcel Herrand) aatelisherra Édouard de Montray (Louis Salou), ovat rakastuneet Garanceen, ja heidän kiistansa johdattavat tarinaa eteenpäin. Garance on hetkellisesti jokaisen kanssa, mutta hylkää heidät heidän yrittäessään painostaa häntä heidän ehdoillaan saneltuun rakkauteen. Eniten kärsii miimikko Baptiste tavoitellessaan saavuttamatonta Garancea.


title: Paratiisin lapset (vuoden 1945 elokuva)

text: Garancea kosiskelevat neljä miestä perustuvat todellisiin 1800-luvun ranskalaisiin henkilöihin. Baptiste Debureau oli tunnettu miimikko ja Frédérick Lemaître kiitetty näyttelijä elokuvassa kuvatulla "Rikosbulevardilla". Pierre Lacenaire oli pahamaineinen ranskalainen rikollinen, kreivi Édouard de Montrayn hahmo taas oli saanut innoituksen de Mornyn herttuasta.


title: Paratiisin lapset (vuoden 1945 elokuva)

text: Näihin henkilöihin pohjautuvan elokuvan tekeminen sai alkunsa Carnén ja Jean-Louis Barrault'n tavattua sattumalta Nizzassa, jolloin Barrault esitti ajatuksen Debureaun ja Lemaîtren hahmoihin pohjautuvasta elokuvasta. Carné pohti juuri tuolloin, millaisen elokuvan hän tekisi seuraavaksi, ja ehdotti aihetta ystävälleen Jacques Prévertille. Alkuun Prévert suhtautui vastahakoisesti käsikirjoituksen tekemiseen miimikosta, jonka hahmossa ei tietenkään tulisi ilmi hänen vahvuutensa dialogin kirjoittajana, mutta hän huomasi mahdollisuuden ottaa mukaan häntä kiehtovan "rikolliskeikari" Lacenairen hahmo. Koko Ranska oli silloin Saksan miehittämä, ja Prévertin on kerrottu sanoneen "En saisi lupaa tehdä elokuvaa Lacenairesta, mutta voin kyllä sijoittaa Lacenairen Debureauta käsittelevään elokuvaan".


title: Paratiisin lapset (vuoden 1945 elokuva)

text:
Elokuvan tekeminen oli äärimmäisen hankalaa, Carné joutui palkkaamaan avustajiksi natsien kanssa yhteistoiminnassa olevia ihmisiä samalla kun juutalaiset lavastesuunnittelija Alexandre Trauner ja säveltäjä Joseph Kosma joutuivat työtä tehdessään piileskelemään ja heidän osuutensa kirjattiin salanimille. Saksan miehityksen aikaiset rajoitukset määräsivät muun muassa, että elokuvan enimmäispituus on 90 minuuttia, joten elokuva jouduttiin jakamaan kahtia, osiin "Le Boulevard du crime" ja "L'Homme blanc". Kriitikko Pauline Kael kirjoitti, että nälkäänäkevien avustajien väitettiin vieneen mennessään syötävät, ennen kuin niitä ehdittiin kuvata. Monet 1 800 avustajasta kuuluivat vastarintaliikkeeseen, ja heille elokuvanteko oli päiväsaikainen peitetyö Ranskan vapautumiseen saakka.
Lavasteiden rakentajilla oli pulaa tarvikkeista ja kuvaajien filmimateriaali oli säännöstelyn alaista. Alkujaan ranskalais-italialaiseksi yhteistuotannoksi suunnitellusta elokuvasta hävisi muutama viikko tuotannon alkamisen jälkeen iso osa rahoitusta, kun liittoutuneet valloittivat Sisilian elokuussa 1943. Samoihin aikoihin natsit kielsivät tuottaja André Paulvé työskentelemästä elokuvan parissa, koska hänellä oli kaukaisia juutalaisia esi-isiä, ja tuotanto keskeytettiin kolmeksi kuukaudeksi. Pathé Cinéma otti vastuulleen tuotannon, jonka kustannukset kohosivat hurjaa tahtia. 400 metrin pituin päälavaste "Boulevard du Temple" vahingoittui pahasti myrskyssä ja se jouduttiin rakentamaan uudestaan. Kun kuvaukset jatkuivat Pariisissa alkukeväällä 1944 pääkuvaaja Roger Hubert oli määrätty toiseen tuotantoon ja hänen tilalleen tullut Philippe Agostini joutui käymään läpi kaikki kelat, jotta valaistus saatiin suunnitelluksi yhdenmukaiseksi. Koko ajan Pariisin studioiden sähkö katkeili.


title: Paratiisin lapset (vuoden 1945 elokuva)

text: Tuotanto viivästyi jälleen, kun liittoutuneet nousivat maihin Normandiassa, mutta viivästys saattoi olla tahallinenkin, jotta elokuva valmistuisi vasta Saksan miehityksen päätyttyä Ranskassa. Kun Pariisi vapautui elokuussa 1944, näyttelijä Robert le Vigan, jonka roolina muuten oli ilmiantaja-varas "Jericho", Vastarintaliike tuomitsi kuolemaan yhteistoiminnasta natsien kanssa ja hän joutui pakenemaan kirjailija Célinen kanssa Sigmaringeniin, jonne Vichyn hallitus siirtyi maihinnousun jälkeen. Hänen tilalleen valittiin pikahälytyksellä Pierre Renoir, ranskalaisen ohjaajan Jean Renoir vanhempi veli ja kuuluisan taiteilijan poika, ja useimmat kohtaukset jouduttiin tekemään uudestaan.. Vigan tuomittiin natsien yhteistoimintamiehenä 1946. Jäljelle jää yksi kohtaus Viganista roolihamossa toisen osan keskellä , kun Jericho tekee jälleen paljastuksia Nathalielle. Elokuvan valmistuttua Arletty sai jälleen osakseen syytöksiä yhteistoiminnasta. Hänen historiaan jäänyt vastauksensa oli: "Sydämeni on ranskalainen, mutta perseeni on kansainvälinen."


title: Paratiisin lapset (vuoden 1945 elokuva)

text: Baptisten isää näyttelee miimikko ja mimiikan teoreetikko Etienne Decroux, joka oli Jean-Louis Barrault'n opettaja, kuten myös Marcel Marceaun. Monet roolihahmon teatteria koskevista vuorosanoista voidaan tulkita hänen omaa corporeal mime -työtään koskeviksi pilkallisiksi lausahduksiksi.


title: Paratiisin lapset (vuoden 1945 elokuva)

text: Carné ja Prévert piilottivat miehitysjoukoilta osan elokuvan keloista odottaessaan, että filmin valmistuessa Pariisi olisi vapaa.


title: Paratiisin lapset (vuoden 1945 elokuva)

text: Elokuvan ensi-ilta oli pariisissa Chaillot Palacessa 9. maaliskuuta 1945 täydellisenä versiona. Carné joutui kamppailemaan tuottajien kanssa saadakseen elokuvan esitykseen kahteen teatteriin (Madeleine ja Colisée) yhden sijasta ja yhtäjaksoisena ilman väliaikaa. Hän myös pani alulle käytännön, että yleisö sai varata paikat etukäteen.


title: Paratiisin lapset (vuoden 1945 elokuva)

text: Tuottajat hyväksyivät Carnén vaatimukset sillä ehdolla, että lipun hinta voitaisiin kaksinkertaistaa. "Paratiisin lapsista" tuli heti valtava menestys, ja sitä esitettiin Madeleine-teatterissa 54 viikkoa.


title: Paratiisin lapset (vuoden 1945 elokuva)

text: Elokuvasta on tehty erilaisia leikkausversioita. DVD:lla on saatavilla kahta eri pituutta, 190 minuuttia (Second Sight Films, 1991) ja 195 minuuttia (Criterion Collection, 2002).


title: Pensasnapsijat

text: Pensasnapsijat ("Sublegatus") on tyrannien heimoon kuuluva lintusuku.


title: Giuseppe Tosi

text: Giuseppe Tosi (25. toukokuuta 1916 – 10. heinäkuuta 1981) oli italialainen kiekonheittäjä ja olympiamitalisti.


title: Giuseppe Tosi

text: Tosi saavutti urallaan neljissä arvokisoissa hopeamitalin ja hävisi jokaisessa maanmiehelleen Adolfo Consolinille. Oslon EM-kilpailuissa 1946 Tosi hävisi tuloksellaan 50,39 m Consolinille 2,84 metriä. Lontoon 1948 olympialaisissa Tosin tulos oli 51,78 m ja eroa Consoliniin tasan metri. Brysselin EM-kilpailuissa 1950 hän heitti tuloksen 52,31 m ja hävisi Consolinille 1,44 metriä. Helsingin 1952 olympialaisissa hän sijoittui kahdeksanneksi tuloksella 49,03 m mutta vielä Bernin EM-kilpailuissa 1954 hän sai hopeaa tuloksella 52,34 m häviten Consolinille 1,10 metriä.


title: Giuseppe Tosi

text: Tosi voitti Italian mestaruuden vuosina 1943, 1946, 1947, 1948 ja 1951. Hän paransi kahdesti Euroopan ennätystä: Perugiassa 18. heinäkuuta 1948 hän heitti tuloksen 54,78 m ja Milanossa 22. elokuuta 1948 tuloksen 54,80 m. Saman vuoden syyskuussa Adolfo Consolini otti ennätyksen takaisin itselleen.


title: Eino Jokirinta

text: Eino Albin Jokirinta (21. tammikuuta 1898 Salo – 31. toukokuuta 1949) oli suomalainen jääkärimajuri. Hänen vanhempansa olivat rakennustyönjohtaja Juho Jokirinta ja Usenia Ahlqvist. Hänet vihittiin avioliittoon vuonna 1919 Astrid Alice Katharina Snellmanin kanssa.


title: Eino Jokirinta

text: Jokirinta kävi kansakoulun ja suoritti yksityisesti viidennen luokan Helsingin suomalaisessa lyseossa vuonna 1922.


title: Eino Jokirinta

text: Jokirinta työskenteli asentajana Salossa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 19. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella. Hän kävi myös aseseppäkurssin Kovnossa vuonna 1917.


title: Eino Jokirinta

text: Jokirinta saapui takaisin Suomeen (Vaasaan) luutnantiksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin komppanianpäälliköksi 1. Krenatöörirykmentin 3. Oulun pataljoonan konekiväärikomppaniaan. Hän otti osaa sisällissodan taisteluihin Luhalahdella, Viljakkalassa, Mannanmäen-Kyröskosken (Nuutin) akselilla, Epilän-Tampereen akselilla, Karkussa ja Lempäälässä sekä rykmentin etenemiseen Valkeakosken, Tuuloksen ja Lammin kautta Koskelle.


title: Eino Jokirinta

text: Jokirinta palveli sisällissodan jälkeen 28. kesäkuuta 1918 alkaen Vaasan konekivääriaseseppäkoulun johtajana, josta tehtävästä hänet siirrettiin 1. toukokuuta 1919 alkaen päälliköksi Keski-Suomen rykmentin 3. konekiväärikomppaniaan. Keski-Suomen rykmentistä hänet siirrettiin 1. kesäkuuta 1920 Autopataljoonaan, missä hän toimi aluksi l:sen ja 11. tammikuuta 1921 alkaen 2. autokomppanian päällikkönä. Jokirinta erosi armeijasta 30. huhtikuuta 1924 ja työskenteli sen jälkeen autoliikkeen johtajana. Siviilitöidensä ohella hän toimi 1. maaliskuuta 1926 – 1. huhtikuuta 1927 välisen ajan Viipurin suojeluskunnan moottoriosaston ja 21. marraskuuta 1930 – 30. tammikuuta 1932 välisen ajan auto-osaston päällikkönä. Takaisin armeijan palvelukseen Jokirinta astui 30. tammikuuta 1932 ja hänet sijoitettiin Käkisalmen jääkäripataljoonaan, josta hänet siirrettiin 1. heinäkuuta 1933 alkaen nuoremmaksi upseeriksi Polkupyöräpataljoona I:een, (tunnettiin myöhemmin nimellä Jääkäripataljoona 1) ja 20. helmikuuta 1937 alkaen Huoltopataljoonaan (tunnettiin myöhemmin nimellä Huoltorykmentti), missä hän toimi aluksi talouskomppanian varapäällikkönä. Myöhemmin hän toimi 1. heinäkuuta 1937 alkaen komppanianpäällikkönä kertausharjoitusosastossa.


title: Eino Jokirinta

text: Jokirinta osallistui talvisotaan 19. Autokomppanian päällikkönä, mistä hänet siirrettiin ensin kuljetusesikunnan päälliköksi ja myöhemmin kuljetustoimiston päälliköksi 5. Armeijakunnan esikuntaan. Välirauhan aikana hän toimi aluksi samassa tehtävässä, mutta siirrettiin myöhemmin Huoltopataljoona 5:n autokomppanian päälliköksi. Jatkosodan puhjettua hänet siirrettiin esikuntapäälliköksi Pohjolan suojeluskuntapiirin esikuntaan.


title: Ignace Heinrich

text: Ignace Heinrich (31. heinäkuuta 1925 Ebersheim – 9. tammikuuta 2003) oli ranskalainen kymmenottelija ja olympiamitalisti.


title: Ignace Heinrich

text: Heinrich saavutti kymmenottelun olympiahopeaa Lontoon 1948 olympialaisissa tuloksella 6974 pistettä. Hän hävisi Yhdysvaltain Bob Mathiasille 165 pistettä. Brysselin EM-kilpailuissa 1950 Heinrich voitti kultaa pistemäärällä 7364. Hänen tuloksensa EM-ottelun osalajeissa olivat: 100 metrin juoksussa 11,3, pituushypyssä 684, kuulantyönnössä 13,14, korkeushypyssä 180, 400 metrin juoksussa 52,2, 110 metrin aitajuoksussa 15,3, kiekonheitossa 41,44, seiväshypyssä 380, keihäänheitossa 53,31 ja 1 500 metrin juoksussa 4.50,6. Helsingin 1952 olympialaisissa Heinrich jätti ottelunsa kesken.


title: Ignace Heinrich

text: 192-senttinen ja 96-kiloinen Heinrich voitti Ranskan mestaruuden kymmenottelussa vuosina 1947, 1948, 1949 ja 1952 sekä lisäksi pituushypyssä vuonna 1949, seiväshypyssä vuonna 1952 ja 110 metrin aitajuoksussa vuonna 1952.


title: AndLinux

text: andLinux on Cooperative Linuxin pohjalta koottu Linux, joka on nykyään Ubuntuun perustuva. Cooperative Linux perustui Slackwareen.


title: AndLinux

text: AndLinuxin erikoisuutena on se, että sitä voidaan käyttää suoraan Windows 2000:n, Windows XP:n, Windows 2003:n ja 32-bittisen Windows Vistan sisällä käyttämättä virtuaaliympäristöä. Ominaisuuden tuottaa Cooperative Linuxista otettu ominaisuus.


title: Duncan White

text: Duncan White (1. maaliskuuta 1918 – 3. heinäkuuta 1998) oli srilankalainen yleisurheilija ja olympiamitalisti. Hänen päälajinsa oli 400 metrin aitajuoksu.


title: Duncan White

text: White saavutti 400 metrin aitajuoksussa olympiahopeaa Lontoossa 1948 ajalla 51,8 s. Hän hävisi Yhdysvaltain Roy Cochranille 0,7 sekuntia, mutta voitti Ruotsin Rune Larssonin 0,4 sekunnilla. Hänestä tuli maansa ensimmäinen ja vuoteen 2000 saakka ainoa olympiamitalisti.


title: Duncan White

text: Vuoden 1950 Kansainyhteisön kisoissa White voitti kultaa 440 jaardin aitajuoksussa ajalla 52,5 s.


title: Baltix

text: Baltix on latvialais-liettualainen Linux, joka perustuu Ubuntuun ja sitä kautta myös Debianiin. Baltixin käyttöliittymän kieliä ovat liettua (pääkieli), latvia, viro, norja, englanti ja jotkin muut Itämeren alueen kielet. Järjestelmä käyttää GNOME-työpöytäohjelmaa ja sitä jaellaan Live-CD:nä. Ensimmäinen versio julkaistiin 2003, jolloin se perustui Knoppix Live-CD:hen ja sitä kautta Debianiin. Viimeiset versiot perustuvat Ubuntuun.


title: George Avery

text: Gordon George Avery (11. helmikuuta 1925 Moree, Uusi Etelä-Wales – 22. syyskuuta 2006 Woonona, Uusi Etelä-Wales) oli australialainen kolmiloikkaaja ja olympiamitalisti.


title: George Avery

text: Avery saavutti kolmiloikan olympiahopeaa Lontoossa 1948 tuloksella 15,365 m. Hän hävisi Ruotsin Arne Åhmanille vain 3,5 senttimetriä.


title: George Avery

text: Lontoon vuoden 2012 olympialaisten yhteydessä Averyn tytär Robyn Glynn kävi levittämässä isänsä tuhkat stadionille sille alueelle, jolla kolmiloikkakilpailu järjestettiin. Avery oli toivonut pääsevänsä katsomaan kyseisiä olympialaisia paikan päälle mutta ehtinyt kuolla vuonna 2006. Glynn kertoi tehneensä tuhkien levittämisen salaa radan reunalta ja tuulen avustuksella, niin ettei järjestyshenkilökunta ollut asiaa huomannut.


title: Tauno Juvonen

text: Tauno Aleksander Juvonen (4. lokakuuta 1892 Värtsilä - 6. helmikuuta 1918) oli suomalainen jääkärikapteeni. Hänen vanhempansa olivat maanviljelijä Antti Juvonen ja Eva Sofia Määttänen.


title: Tauno Juvonen

text: Juvonen kävi viisi luokkaa Värtsilän yhteiskoulua ja Suomen liikemiesten kauppaopiston.


title: Tauno Juvonen

text: Hän työskenteli konttoristina Keskusosuusliike Hankkijalla Helsingissä ennen liittymistään yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 6. maaliskuuta 1915. Hänet sijoitettiin joukon 1. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 1. komppaniaan, josta hänet siirrettiin 21. joulukuuta 1915 alkaen pataljoonan 4. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hän kävi Polangenissa vuonna 1917 järjestetyn erikoiskurssin (pommarikurssi).


title: Tauno Juvonen

text: Juvonen saapui takaisin Suomeen 31. tammikuuta 1918 oberzugführer Friedel Jacobssonin komennuskunnan mukana ja liittyi Peräpohjolan yhtyneisiin suojeluskuntiin Tervolassa 2. helmikuuta 1918. Hän otti osaa Tervolan taisteluun ja myöhemmin Jacobsonin osaston 4. joukkueenjohtajana Tornion taisteluun, missä hän kaatui 6. helmikuuta 1918. Juvonen haudattiin Tornioon mutta siirrettiin myöhemmin Värtsilän sankarihautaan.


title: Vireonapsijat

text: Vireonapsijat ("Inezia") on tyrannien heimoon kuuluva lintusuku.


title: Ruhi Sarialp

text: Ruhi Sarialp (15. joulukuuta 1924 – 3. maaliskuuta 2001) oli turkkilainen kolmiloikkaaja ja olympiamitalisti.


title: Ruhi Sarialp

text: Sarialp saavutti kolmiloikan olympiapronssia Lontoossa 1948 tuloksella 15,025 m. Hän oli vuoteen 2004 saakka maansa ainoa yleisurheilun olympiamitalisti. Brysselin EM-kilpailuissa 1950 hän saavutti pronssia tuloksella 14,53 voittaen Norjan Rune Nilsenin kolmella ja ruotsalaisen olympiavoittajan Arne Åhmanin viidellä senttimetrillä.


title: Ubuntu Studio

text: Ubuntu Studio on Ubuntuun perustuva Linux, jossa on runsaasti äänen ja kuvan käsittelyyn tarkoitettuja ohjelmia. Samankaltainen, mutta suoraan Debianiin perustuva Linux on Studio 64.


title: Álvar Núñez Cabeza de Vaca

text: Álvar Núñez Cabeza de Vaca tai usein pelkästään Álvar Núñez (n. 1490/1507 Jerez de la Frontera, Espanja – n. 1557/1559 Sevilla, Espanja) oli espanjalainen tutkimusmatkailija.


title: Álvar Núñez Cabeza de Vaca

text: Cabeza de Vaca syntyi 1500-luvun taitteessa aateliseen perheeseen Jerez de la Fronterassa. Suku oli saanut lisänimen Cabeza de Vaca ("lehmän pää") Martin Alhajalta, joka auttoi Navarran kuningasta Sancho VII:ttä nujertamaan maurit Las Navas de Tolosan taistelussa vuonna 1212. Alhaja oli merkinnyt Sancholle lehmän päällä solan, jota kannatti käyttää.


title: Álvar Núñez Cabeza de Vaca

text: Vuonna 1527 Cabeza de Vaca osallistui Pánfilo de Narváezin johtamalle 300 miehen retkelle Floridan valloittamiseksi ja asuttamiseksi rahastonhoitajana. Floridaan joukko saapui huhtikuussa 1528 ja nousi maihin Tampanlahdella. Narváez johti itse tutkimusmatkaa sisämaahan. Ryhmä kierteli muutaman kuukauden ajan sisämaassa ja menetti miehiä kahakoidessaan intiaanien kanssa. Ryhmän saapuessa takaisin rannikolle syyskuussa laiva oli jo ehtinyt lähteä Kuubaan. Ryhmä odotteli turhaan mereltä saapuvaa pelastusta. He söivät hevosensa ja tekivät niiden nahoista viisi pientä venettä. He lähtivät purjehtimaan Meksikonlahden rannikkoa Meksikoon. He joutuivat kovaan myrskyyn ja haaksirikkoutuivat Galveston Islandille marraskuussa. Tässä vaiheessa ryhmä oli pienentynyt noin 80 mieheen. Monet miehistä kuolivat merellä ja suurin osa seuraavan talven aikana. Ryhmä lähti etenemään maitse Rio Grandea kohti, ja se pieneni edelleen 15 mieheen. Karankawaintiaanit ottivat jäljelle jääneet vangiksi. Vankeina espanjalaiset olivat kuusi vuotta. Cabeza de Vaca onnistui kolmen muun henkilön kanssa karkaamaan vuonna 1534.


title: Álvar Núñez Cabeza de Vaca

text:
Neljä espanjalaista eli tämän jälkeen kaksi vuotta omillaan. He pärjäsivät kaupankäynnillä vaeltavien heimojen kanssa. Lisäksi he saivat mainetta parantajina. Nelikon tarkka reitti ei ole tiedossa, mutta nykyään oletetaan, että he matkasivat Texasin rannikkoa Rio Grandelle ja kääntyivät tämän jälkeen ensin pohjoiseen ja sitten länteen nykyisessä Texasissa ja Meksikon pohjoisosassa. Lopulta maaliskuussa 1536 nelikko kohtasi espanjalaisia lähellä Culiacánin kaupunkia Länsi-Meksikossa.
Cabeza de Vaca ilmoittautui Méxicossa varakuningas Antonio de Mendozalla ja palasi tämän jälkeen Espanjaan uuden työn perässä. Hänet nimitettiin Río de la Platan alueen kuvernööriksi (nykyinen Paraguay) vuonna 1540. Vuosina 1540–1541 Cabeza de Vaca johti 1 600 kilometrin mittaista tutkimusmatkaa Brasiliasta Asuncióniin, jossa vastaanotti kuvernöörin paikkansa. Vuonna 1544 Cabeza de Vaca syrjäytettiin virasta kapinassa. Hänet kutsuttiin vangittuna takaisin Espanjaan vuonna 1554 ja hänet karkoitettiin Afrikkaan. Kaksi vuotta myöhemmin Cabeza de Vaca armahdettiin.


title: Álvar Núñez Cabeza de Vaca

text: Cabeza de Vacan vuonna 1542 kirjoittama teos "Naufragios y comentarios" Narváezin tutkimusmatkasta ja hänen tarinansa zuni-intiaaneista sekä Cibolan kultaisista kaupungeista inspiroivat espanjalaisia, kuten Hernando de Sotoa ja Francisco Vázquez de Coronadoa, uusiin tutkimusmatkoihin.


title: Savusauna

text: Savusauna on puulämmitteinen perinteinen saunatyyppi, jossa ei ole lainkaan savupiippua, vaan palokaasut leviävät suoraan löylyhuoneeseen.


title: Savusauna

text: Karjalassa savusaunaa kutsutaan "mustaksi saunaksi", koska saunan sisäpinnat ovat savusta johtuen tummat ja nokiset. Vanhastaan kaikki saunat kuten asumuksetkin ovat olleet vailla savupiippua ja niiden käyttötarkoitukset ja nimetkin lomittuneet. Karjalassa saunaa on kutsuttu kylyksi, mutta toisin paikoin Kaakkois-Suomessa ja Etelä-Pohjanmaalla pirtiksi. Suurimmillaan savusaunojen määrä oli Suomessa kuitenkin vasta 1900-luvun vaihteessa. Vuolle-Apiala jakaa savusaunat maakunnallisiin tyyppeihin seuraavasti: Tunturi-Lappi, Pohjois-Suomi, Pohjois-Pohjanmaan turpas- eli turvesaunat, Pohjanmaa, Keski-Suomen orsisaunat, Savo-Karjala, ns. savolaiskiila Etelä-Pohjanmaalla, juurakkolaudesaunat Keski-Suomessa, Päijät-Häme, Häme, Varsinais-Suomi, Uusimaa, Ahvenanmaa sekä savusaunat Suomen ulkopuolella.


title: Savusauna

text: Hämäläis-satakuntalainen savusauna on tyypillinen ns. monikäyttösauna, jossa on kylpemisen lisäksi hoidettu monia muita askareita. Rakennuksena se on korkea, jopa kolmimetrinen, lauteille mennään tikapuita tai jyrkkiä portaita myöten, ne ovat orsien varaan ripustettujen juurakoiden päällä. Pohjoisempana Keski-Suomessa Keiteleen ympäristössä kehittyi erityinen yksi- tai kaksiorsinen juurakkolaudesauna, sekin jopa 36 neliön suuruinen ja yli kolme metriä korkea. Savo-Karjalan savusaunat ovat samantyyppisiä, erityispiirteenä että kiuas ja laude ovat samalla seinällä ja että saunaan liittyy usein erillinen kota vedenlämmitystä varten. Lauteet ovat pystypuu- eli patsaslauteita tai hirsilavon päälle rakennettuja. Kooltaan savokarjalaiset saunat ovat pienempiä kuin läntiset, esimerkiksi 9 neliön suuruisia ja vain pari metriä korkeita. Myös Itä-Karjalassa savusaunat ovat olleet samantyyppisiä, melko yksinkertaisia rakennuksia. Etelä-Pohjanmaalla sen sijaan savusaunat ovat korkeita, lauteet peräseinällä sivuseinien läpi menevien orsien varassa ja kiukaan suukin joskus asennettuna kohti peräseinää. Oven lähellä on voinut olla erillisiä "fällyorsia", sisäkatto on mukaillut ulkokaton muotoa. Varsinais-Suomen savusaunatkin ovat perinteisiä orsisaunoja, Pohjois-Suomen savusaunat lähes poikkeuksetta peräseinälaudesaunoja.


title: Savusauna

text: Oulun eteläpuolen turpassaunat* ovat poikkeava erikoisuus Pohjois-Suomen savusaunojen joukossa. Myös Ruijan kveeneillä on ollut turpeesta tai ajopuusta tehtyjä savusaunoja. Värmlannin suomalaisalue oli toinen Suomesta alkunsa saanut mutta paikallisia vaikutteita käyttänyt saunarakennusalue. Delawaressa Värmlannin suomalaisia paljon sisältänyt ruotsalaissiirtokunta rakensi savusaunan vuonna 1654 paikalliselle kuvernöörille. Yhden erikoisen savusaunatyypin muodostavat vuosien 1939 ja 1944 välisenä aikana rakennetut ns. sotasaunat, joista melkoinen osa oli maahan kaivettuja korsusaunoja.


title: Savusauna

text: Savusaunan kiuas on tulipesän ympärille ja päälle ladottu kivinen kupu, jonka läpi savukaasut nousevat vapaasti saunatilaan ja samalla kiuaskivet kuumenevat. Kiuas on "kertalämmitteinen", eli kiuasta ei voida lämmittää kylpemisen aikana. Lämmitysvaiheen aikana savu poistuu välikatossa eli laessa olevan lakeistorven, "lakeisen", tai seinässä olevan luukun eli "räppänän" kautta, joskus raollaan olevasta ovesta.


title: Savusauna

text: Vuolle-Apialan lämmitysohjeet savusaunalle ovat seuraavat:


title: Savusauna

text: Kun kivet ovat riittävän kuumat ja pesä on sammunut heitetään "häkälöylyt", jonka jälkeen sauna on valmis kylpijöille. Häkälöylyissä suurin osa kivien pintaan tarttuneesta noesta ja pienhiukkasista irtoaa ilmaan ennen kuin saunojia on löylyilmaa hengittämässä.


title: Savusauna

text: Kertalämmitteisyys edellyttää, että kiukaassa on enemmän lämpöä varaavia kiuaskiviä kuin jatkuvalämmitteisessä saunassa, koska lisälämmitystä ei voida tehdä kylpemisen aikana. Pieni neljän hengen savusauna lämpenee yleensä muutamassa tunnissa ja vaatii puolisen tuntia aikaa "siintymiseen" eli hiilloksen sammumiseen ja savun tuulettumiseen. Tuulettumista edistää, jos kekäleet vedetään kiukaan etuosaan palamisen loppuvaiheessa. Tällöin hiilet palavat nopeasti loppuun eikä ole riskiä hiilimonoksidin muodostumisesta ja häkämyrkytyksen vaarasta.


title: Savusauna

text: Koska savusaunassa kuumat palokaasut nousevat kivitilan läpi vapaasti löylytilaan, on niillä vaara leimahtaa palamaan kivitilan yläpuolella olevassa kuumentuneessa hapekkaammassa ilmassa. Kiukaan päällä leimahtaneet liekit tarttuvat helposti varsinkin uuden saunan seiniin ja puhkeaa tulipalo. Hyvin vanhoissa saunoissa syttymisvaara lisääntyi seinien tilkitsemiseen käytetyistä riiveistä. Palokaasujen leimahtamista voidaan estää korkealla ja suurella löylytilalla ja ennen kaikkea rauhallisella, pienellä liekillä lämmittämisellä. Myös räppänän ja lakeisen suurempi koko ja oikeanlainen muotoilu pienentävät leimahdusriskiä. Koska kuumin savu tulee räppänän yläosasta, ei räppänä saa olla yläosastaan ahdas.


title: Savusauna

text: Savusaunaa arvostetaan saunomisen perinteisenä muotona, muun muassa suuren kertalämmitteisen kivimäärän aikaansaamien pehmeiden löylyjen vuoksi. Savusaunan löylytilan "ominaistuoksu" on myös koettu mieluisaksi.


title: Aunuksen kuvernementti

text: Aunuksen kuvernementti () oli Venäjän keisarikunnan hallinnollinen alue Karjalassa ja Luoteis-Venäjällä Äänisjärveä ympäröivillä alueilla. Kuvernementti perustettiin 1801 ja lakkautettiin 1922. 1920 perustettu Karjalan työkansan kommuuni ja sitä 1923 seurannut Karjalan autonominen sosialistinen neuvostotasavalta sijoittuivat osittain entisen kuvernementin alueelle.


title: Aunuksen kuvernementti

text: Kuvernementin alue käsitti pääosan nykyisen Karjalan tasavallan eteläpuoliskosta sekä Laatokan itäpuolisia alueita nykyisellä Leningradin alueella ja laajoja alueita Äänisen itäpuolelta nykyisillä Arkangelin ja Vologdan alueilla. Kuvernementin pinta-ala oli 130 000 neliövirstaa. Vuonna 1896 kuvernementissa oli 376 102 asukasta, näistä 62 695 oli karjalaisia, 19 917 vepsäläisiä (tšuudeja) ja 2 666 suomalaisia.


title: Aunuksen kuvernementti

text: Kuvernementin pääkaupunki oli Petroskoi. Kuvernementti jakautui seitsemään kihlakuntaan, jotka oli nimetty niiden keskuskaupunkien mukaan.


title: Aunuksen kuvernementti

text: Vahvan karjalaisasutuksen luonnehtimaa kuvernementin länsiosaa, sen Aunuksen, Petroskoin ja Poventsan kihlakuntien aluetta, on Suomessa kutsuttu Aunuksen Karjalaksi.


title: Avalanche Studios

text: Avalanche Studios on ruotsalainen pelitalo. Sen perustivat vuonna 2003 Christofer Sundberg, Linus Blomberg ja Viktor Blomberg.


title: Avalanche Studios

text: Pelien lisäksi yhtiö on kehittänyt Avalanche Engine -pelimoottorin, joka mahdollistaa suurten pelialueiden sekä erilaisten ilmastojen, sääolojen ja vuorokaudenaikojen mallintamisen.


title: Avalanche Studios

text: Avalanche Studios on kehittänyt "Just Cause" -pelisarjan sekä muun muassa pelit "The Hunter" ja vuoden 2015 videopelin "Mad Max".


title: Avalanche Studios

text: E3 2018 -tapahtumassa kerrottiin yhtiön kehittävän "Rage" -pelin jatko-osaa "Rage 2".


title: Huoneistosauna

text: Huoneistosauna on asunto-osakeyhtiöiden kerrostalohuoneistoissa etenkin 1980-luvulla yleistynyt saunatyyppi. Huoneistosaunat korvasivat yhteiset talosaunat, joihin kukin asukas sai halutessaan oman viikkovuoron.


title: Huoneistosauna

text: Asuntokohtainen huoneistosauna kuvastaa asumisen laadun ja varustetason nousua kiivaan lähiörakentamisen ajoista. Nykyisin huoneistosauna rakennetaan uusiin asuntoihin lähes poikkeuksetta. Toisaalta asuntomarkkinoille on haluttu lisää vaihtoehtoja esimerkiksi halvempien pienasuntojen muodossa. Yksi tapa tähän olisi saunaton pienasunto.


title: Talosauna

text: Talosauna on kerros- tai rivitaloissa asukkaiden yhteiskäytössä oleva sauna. Asukkaat saavat halutessaan viikoittaisen oman saunavuoronsa. Usein on järjestetty myös miesten ja naisten yleisiä vuoroja, "lenkkisaunoja".


title: Talosauna

text: 1980-luvulla asuntoihin ryhdyttiin tekemään huoneistosaunoja, jotka korvasivat talosaunat.